Graduan perlu mengingati, hayati sejarah negara merdeka – Agong
11 Ogos 2022, 3:10 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berpesan kepada para graduan agar mengingati dan menghayati sejarah kemerdekaan negara.
Baginda bertitah, penghayatan sejarah adalah penting untuk membangkitkan kesedaran dan kecintaan kepada negara serta menghargai nikmat kemakmuran yang dikecapi sekarang.
“Penghayatan sejarah dapat menentukan sebuah tamadun tetap teguh dengan identiti nasional tersendiri walaupun berhadapan dengan pelbagai gelora kepesatan teknologi global tanpa sempadan.
“Penghayatan sejarah juga secara tidak langsung akan menjadikan kita lebih bijaksana di dalam membuat keputusan membina karakter dan sifat kepimpinan yang terpuji,” titah Baginda pada Majlis Konvokesyen Ke-17 dan 18 Universiti Kuala Lumpur (UniKL) di 2022 di Pusat Dagangan Dunia (WTC) Kuala Lumpur hari ini.
Turut berangkat sama, Raja Permaisuri Agong Tunku Azizah Aminah Maimunah Iskandariah dan hadir sama Menteri Pembangunan Luar Bandar, Datuk Seri Mahdzir Khalid.
Sesi bergambar selepas Majlis Konvokesyen Ke-17 dan 18 UniKL di Pusat Dagangan Dunia (WTC) Kuala Lumpur hari ini.
Seri Paduka Baginda bertitah, pembinaan bangsa akan dapat dicapai menerusi kefahaman dan penghayatan kepada sejarah negara.

“Generasi pewaris negara harus sentiasa menghayati dan mengambil iktibar daripada sejarah kerana manusia yang tidak belajar dari sejarah akan mengulangi kesilapan yang sama berulang kali,” titah Baginda.
Sementara itu, Mahdzir Khalid berkata, UniKL berjaya mencatat kadar kebolehpasaran graduan sebanyak 97.1 peratus pada 2021 dan 96.1 peratus pada 2020 walaupun situasi ekonomi global mencatatkan pertumbuhan negatif dalam tempoh itu.
Jelasnya, UniKL kini berada dalam kelompok 15 universiti terbaik Malaysia mengikut ranking universiti terbaik dunia yang diumumkan oleh Times Higher Education dan QS Universiti Ranking. – KOSMO! ONLINE.


Polis buru suspek pecah rumah bersenjata parang
Oleh ASLIZA MUSA

11 Ogos 2022, 3:49 pm
IPOH – Polis sedang mengesan dua lelaki bersenjatakan parang yang disyaki cuba menyamun sebuah rumah di Taman Tasek Indra dekat sini, yang videonya tular di media sosial.
Ketua Polis Daerah Ipoh, Asisten Komisioner Yahaya Hassan berkata, siasatan mendapati kejadian berkenaan berlaku sekitar pukul 6.40 pagi pada Jumaat lalu.
Katanya, dalam kejadian itu, cubaan suspek untuk menyamun tidak berjaya kerana telah disedari awal oleh penghuni rumah berkenaan.
“Polis sedang mengesan suspek terlibat dan siasatan lanjut dijalankan mengikut Seksyen 393 Kanun Keseksaan kerana cubaan samun,” katanya dalam satu kenyataan di sini hari ini.
Terdahulu, tular video rakaman televisyen litar tertutup (CCTV) berdurasi 11 saat yang memaparkan seorang lelaki berlari masuk ke dalam sebuah rumah sambil memegang sebilah parang.
Bagaimanapun, tindakan itu berjaya dihalang lelaki dipercayai penghuni rumah dengan segera menutup pintu utama kediaman berkenaan. – KOSMO! ONLINE


Tubuh jawatankuasa selaraskan isu sektor perlombongan mineral
Oleh AMREE AHMAD

11 Ogos 2022, 3:03 pm
PUTRAJAYA – Kementerian Tanah dan Sumber Asli (KeTSA) bakal menubuhkan sebuah jawatankuasa induk peringkat pusat bagi menyelaraskan segala isu berkaitan sektor perlombongan mineral.
Ketua Setiausahanya, Datuk Rosli Isa berkata, langkah tersebut juga untuk mengelak usaha manipulasi pihak broker yang cuba mengambil kesempatan dalam industri berkenaan.
“Kita tidak mahu ada unsur broker atau orang tengah tetapi biarlah sektor ini disertai pemain tulen dalam usaha kementerian bergerak ke arah berdaya saing,” katanya kepada pemberita selepas mewakili menterinya, Datuk Seri Takiyuddin Hassan merasmikan Simposium Mineral Ke-10 Unsur Nadir Bumi Bukan Radioaktif (NR-REE) di Hotel Everly, di sini hari ini.
Berdasarkan laporan perangkaan Jabatan Mineral dan Geosains Malaysia, ketika ini terdapat sejumlah 102 lombong di seluruh negara dengan lebih 4,000 orang pekerja yang direkodkan.
Majoriti industri itu meliputi bijih besi sebanyak 60 buah manakala selebihnya iaitu 12 lombong emas, 14 buah mineral kaolin serta masing-masing lapan untuk galian bauksit dan batu arang
Mengulas lebih lanjut, Rosli berkata, kajian terperinci mengenai isu perlombongan sudah pun bermula pada 2014 lalu namun belum membabitkan NR-REE yang dianggap sumber baharu.

“Saya telah pun bercakap sendiri dengan menteri semalam dan kementerian perlu bertindak segera mewujudkan jawatankuasa induk di peringkat kebangsaan bagi isu sebegini,” katanya.
Pembentukan organisasi berstruktur itu ujar beliau lagi, akan melibatkan pelbagai agensi dan kesemua setiausaha kerajaan negeri selain ditubuhkan juga sebuah jawatankuasa teknikal.
Keperluan tersebut amat penting kerana pada ketika ini segala urusan yang berkaitan dengan isu perlombongan termasuk NR-REE agak janggal apabila tiada punca kuasa untuk bertindak. – KOSMO! ONLINE


Mahkamah: Lelaki didenda RM7,000 buat ciapan Twitter ajak berhimpun
Oleh NUZULSHAM SHAMSUDDIN

11 Ogos 2022, 2:45 pm
KUALA LUMPUR – Padah membuat penghantaran komunikasi dalam laman sosial Twitter berbaur ancaman mengajak perhimpunan tanpa kebenaran tahun lalu, seorang lelaki didenda RM7,000 oleh Mahkamah Sesyen, di sini hari ini.
Hakim Nor Hasniah Ab. Razak menjatuhkan hukuman denda itu terhadap Muhammad Nur Taufiq Azhar, 27, selepas lelaki itu selaku Orang Kena Saman (OKS), mengaku bersalah atas pertuduhan yang disabitkan ke atasnya.
Sekiranya, OKS gagal membayar jumlah denda itu, dia boleh dipenjara selama enam bulan dan OKS membayar denda berkenaan.
Mengikut pertuduhan, Muhammad Nur Taufiq  didakwa membuat dan memulakan penghantaran komunikasi “Sabtu riot?! TURUN!” yang mengancam sifatnya dengan niat untuk mengganggu orang lain melalui aplikasi Twitter menggunakan akaun “Tulangkata @ tul4ng” pukul 4.44 petang, 13 Julai 2021.
Hantaran itu dibaca di pejabat Jabatan Siasatan Jenayah Komersial Bukit Aman di sini, pukul 10.15 pagi, 14 Julai tahun sama.
Pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.

Terdahulu Muhammad Nur Taufiq yang tidak diwakili peguam dalam rayuannya memohon hukuman ringan dengan alasan mengaku salah atas kesalahannya.
“Saya mengaku menulis skrip itu (ciapan), dan saya meyedari kekhilafan dan kesalahan, saya masih menganggur, mohon hukuman ringan,” katanya.
Bagaimanapun Timbalan Pendakwa Raya Najihah Farhana Che Awang memohon hukuman setimpal sebagai pengajaran kepada OKS.
Ini kerana, menurut Najihah ciapan yang dimuat naik OKS adalah bersifat mengancam iaitu kerana membuat ajakan perhimpunan sedangkan ketika itu negara masih dalam tempoh pemulihan fasa pandemik.
“Ciapan tersebut telah mendapat ulang ciap (retweet) sebanyak 1,819 dan perhimpunan itu kemudian telah berlangsung pada 17 Julai 2021. Ajakan perhimpunan tersebut seolah-olah memperlekehkan usaha petugas barisan hadapan (frontliner) dalam menjaga kesihatan rakyat ketika itu,” katanya.
Mengikut fakta kes, pada 14 Julai 2021 seorang pegawai polis telah melayari internet dan terlihat satu ciapan di Twitter yang dimuat naik oleh OKS berserta logo bendera hitam.
Pada 17 Julai 2021, OKS telah ditangkap oleh pihak polis di Dataran Merdeka di sini kerana telah berhimpun bersama 20 individu lain, tanpa kebenaran. – KOSMO! ONLINE


Tempoh pra-kelayakan projek LRT Bayan Lepas dilanjutkan
Oleh SAFINA RAMLI

11 Ogos 2022, 3:23 pm
GEORGE TOWN – Kerajaan negeri Pulau Pinang bersetuju melanjutkan tempoh pra-kelayakan Projek Transit Aliran Ringan (LRT) Bayan Lepas dari 24 Ogos hingga 7 Oktober depan bagi memberi banyak peluang kepada syarikat yang berminat mengemukakan maklumat berhubung pelaksanaan projek tersebut.
Pengerusi Infrastruktur dan Pengangkutan Pulau Pinang, Zairil Khir Johari berkata, pada 20 Julai yang lalu, kerajaan negeri telah memulakan peringkat pra-kelayakan bagi pelaksanaan komponen LRT Bayan Lepas dan telah mendapat sambutan menggalakkan dari syarikat tempatan dan antarabangsa.
Menurutnya, sehingga 8 Ogos lalu, lebih 40 syarikat tempatan dan antarabangsa telah mendaftar, membeli dan memuat turun dokumen pra-kelayakan dari laman web Penang Infrastructure Corporation (PIC).
“Kerajaan negeri juga telah menerima permintaan daripada lebih 10 syarikat termasuk beberapa firma antarabangsa dari Eropah dan Asia yang berkepakaran dalam pembinaan landasan kereta api yang memohon agar tempoh pengemukaan dokumen pra-kelayakan dilanjutkan.
“Oleh itu, kerajaan Negeri Pulau Pinang bersetuju untuk melanjutkan tempoh pra-kelayakan dari 24 Ogos hingga 7 Oktober depan,” katanya dalam satu kenyataan di sini hari ini.
Komponen LRT adalah salah satu komponen utama dalam Pelan Induk Pengangkutan (PIP) Pulau Pinang yang merupakan pendekatan kerajaan negeri bagi menangani masalah kesesakan lalu lintas di negeri ini.

Sasaran kerajaan negeri adalah untuk memulakan pembinaan jajaran LRT Bayan Lepas yang menyambungkan pusat bandar dan Bayan Lepas pada tahun depan.
Menurut Zairil, pelanjutan tempoh itu adalah untuk memberi syarikat-syarikat lebih masa untuk menyediakan dokumen yang diperlukan seperti surat sokongan daripada bank, dan membentuk usaha sama dengan syarikat tempatan.
“Syarikat-syarikat yang berminat dikehendaki mengemukakan dokumen pra-kelayakan mereka tidak lewat daripada pukul 12 tengah hari pada 7 Oktober,” ujarnya. – KOSMO! ONLINE


Sewa apartmen mewah proses syabu RM644,195
Oleh MOHAMAD FAIZAL HASHIM

11 Ogos 2022, 2:55 pm
JOHOR BAHRU – Kegiatan sindiket mengedar serta mencuci dadah lama terbongkar setelah tiga individu termasuk seorang wanita dicekup polis dalam tiga serbuan berasingan di Johor Bahru dan Pekan Nanas, Pontian, Selasa lalu.
Dalam serbuan kira-kira 11.15 pagi itu, polis turut merampas pelbagai jenis dadah dengan berat lebih 15.49 kilogram (kg) berjumlah RM644,195.
Ketua Polis Johor, Datuk Kamarul Zaman Mamat berkata, kesemua individu termasuk seorang lelaki warga asing ditahan berusia lingkungan 32 hingga 49 tahun.
Katanya, hasil saringan urin mendapati dua suspek positif dadah jenis Methamphetamine.
“Modus operandi kegiatan pengedaran ini adalah dengan menyewa apartment mewah berpagar dan berpengawal untuk dijadikan tempat penyimpanan dan mencuci dadah lama melibatkan dadah jenis syabu.
“Sindiket ini menggunakan khidmat pakar yang melakukan proses mencuci dadah lama sebelum diedarkan ke pasaran tempatan serta luar negara,” katanya pada sidang akhbar di Ibu Pejabat Polis Kontinjen (IPK) Johor, di sini hari ini.

Dalam serbuan itu, polis juga merampas 11.13 kg syabu, 4.23 kg ketamin dan 139 gram pil erimin 5 dengan nilai RM644,195 yang boleh digunakan seramai 77,280 penagih.
Pihak polis turut menyita enam buah kereta, pelbagai barang kemas, beberapa botol bahan pencuci dan wang tunai berjumlah RM109,840.
Katanya, kesemua suspek telah direman selama tujuh hari bermula semalam sehingga 16 Ogos ini untuk siasatan lanjut di bawah Seksyen 39B Akta Dadah Berbahaya 1952 dan Seksyen 6(1)(c) Akta Imigresen 1959/63. – KOSMO! ONLINE


Neelofa ‘serabut’ dibandingkan dengan selebriti lain
Oleh HANISAH SELAMAT

11 Ogos 2022, 3:40 pm
PETALING JAYA – Bekas pengacara popular, Neelofa mencuri perhatian apabila meluahkan rasa kurang senang terhadap komen seorang netizen dengan nama ‘Diana’ yang seakan-akan sengaja memanaskan keadaan ketika satu siaran langsung dalam  TikTok.
Menerusi video yang tular sejak semalam, pengguna TikTok itu meninggalkan komen yang berbaur ‘provokasi’ apabila membayangkan jika selebriti lain turut sama mengeluarkan produk inai sepertinya.
“Kalau Fazura keluar inai mesti lagi best,” tulis Diana di ruangan komen.
Tidak selesa apabila nama selebriti lain ‘dipetik’ , Neelofa, 33, meminta Diana disekat daripada mengikutinya.
“Tolong sekat si Diana ni, serabut betul komen dia,” kata Neelofa ringkas selepas membaca komen berkenaan.
Menerusi sesi siaran langsung itu, Neelofa dan suami, Pu Riz berkongsi tentang produk jualan dan perancangan untuk melancarkan produk kecantikan pada masa akan datang. – KOSMO! ONLINE


Majikan perlu proaktif sedia fasiliti ibu menyusu
Oleh MOHD AZLI ADLAN

11 Ogos 2022, 3:41 pm
SETIU – Majikan diseru agar lebih proaktif menyediakan fasiliti di tempat kerja bagi menyokong penyusuan ibu dalam kalangan wanita bekerja.
Pengarah Kesihatan Terengganu, Datuk Dr. Kasemani Embong berkata, suasana kondusif di tempat kerja amat penting bagi membantu ibu muda berkerjaya menyusukan bayi mereka secara eksklusif sekurang-kurangnya bagi tempoh enam bulan.
“Sekiranya bilik khas penyusuan agak berat (dari segi kos) bagi majikan, saya syorkan sekurang-kurangnya menyediakan ruang khas dalam peti sejuk (di pantri) bagi penyimpanan susu ibu (pekerja wanita).
“Stok susu ibu yang diperah boleh bertahan sehingga enam bulan untuk keperluan bayi masing-masing,” katanya selepas merasmikan sambutan Minggu Penyusuan Susu Ibu Sedunia peringkat Terengganu di sini hari ini.
Kasemani berkata, sebaiknya majikan menggunakan budi bicara memberi tempoh rehat secukupnya bagi membolehkan kakitangan wanita menyediakan stok susu untuk bayi masing-masing.
Tambah beliau, setakat ini, enam hospital awam, sebuah hospital swasta dan 46 klinik kesihatan di Terengganu yang menyediakan bilik khas untuk penyusuan ibu. – KOSMO! ONLINE


Pengumpul koleksi bola sepak dunia di Malaysia
Oleh NOR SHAFAWATI YUP

11 Ogos 2022, 3:31 pm
SEREMBAN – Siapa sangka seorang pengumpul koleksi barangan bola sepak bertaraf dunia yang unik dan luar biasa bernilai lebih RM150 juta berada di Malaysia.
Pemilik Syarikat Studio Hollywood Treasures, Wong Jin Zhen, 32, berkata, antara koleksi yang paling unik miliknya adalah sebuah acuan Trofi Piala Dunia Jules Rimet yang sukar diperoleh.
“Trofi Jules Rimet digunakan pada edisi 1930 hingga 1970, di seluruh dunia hanya ada tiga acuan asli trofi tersebut dan salah satunya pengumpul di Malaysia ini.
“Difahamkan trofi yang sebenar telah hilang ketika diserahkan kepada pasukan Brazil pada tahun 1970 dan disebabkan itu penganjur membuat replika trofi dengan menggunakan acuan itu,” katanya ketika ditemui di sini hari ini.
Jelas Jin Zhen, Trofi Jules Rimet itu dibeli daripada seorang individu daripada Eropah enam tahun lalu, malah sebelum ini, seorang pengumpul koleksi daripada Arab Saudi pernah menawarkan untuk membeli acuan trofi itu tiga kali ganda daripada harga asal, namun pemiliknya tidak mahu menjual koleksi unik itu.
Jin Zhen memberitahu, selain itu antara koleksi yang luar biasa adalah jersi Ballon d’Or edisi terhad yang ditandatangani pemain bola sepak terkenal dunia iaitu Manuel Neuer, Christiano Ronaldo dan Leonel Messi.

“Jersi edisi ini hanya 20 helai dikeluarkan di seluruh dunia, saya difahamkan hanya terdapat satu di Asia di bawag jagaan pengumpul peribadi di Malaysia ini,” katanya.
Tambah Jin Zhen, terdapat juga koleksi barangan pemilik itu diperoleh secara peribadi daripada pemain bola sepak antarabangsa antaranya dari pasukan England, Manchester United dan Liverpool.
“Antara barangan berkenaan adalah sepasang kasut bola milik pemain Brazil, Ricardo Izecson dos Santos Leite atau lebih dikenali sebagai Kaká, Medal Juara Piala Dunia 1966 yang dimenangi pasukan England dan beberapa barangan lain.
“Barangan lain yang saya anggap unik dan sukar diperolehi adalah kasut bola yang ditandatangani pemain England, Sir George Hurst, jersi pasukan Brazil yang ditandatangan Neymar Jr dan Pele serta jersi Argentina yang ditandatangan Messi serta Maradona,” katanya.
Pada 2 Ogos lalu, Ji Zhen memberitahu, tiga koleksi utama itu iaitu jersi Brazil ditandandangi oleh Pele, plak peringatan Pele dan acuan Trofi Jules Rimet dipamerkan di sebuah pusat membeli belah di Phuket, Thailand. – KOSMO! ONLINE


Aliff Syukri dakwa sakit mental tahap 2, kongsi video tangisan
Oleh KOSMO!

12 Ogos 2022, 10:36 pm
PETALING JAYA – Rata-rata orang ramai mula bosan dengan ‘drama’ yang sering ditimbulkan oleh usahawan sensasi, Datuk Seri Aliff Syukri.
Terbaharu, beliau memuat naik video sedang menangis teresak-esak dan mengakui dirinya mempunyai masalah mental tahap dua sehingga ke hari ini sudah tidak tahu untuk berbuat apa-apa.
Dalam pada itu, Aliff turut memohon maaf kepada orang ramai atas segala kesilapannya selama ini serta memaklumkan bakal mengundur diri dari media sosial.
“Bye-bye, selamat tinggal Instagram, awak adalah permainan yang terindah buat saya. Bukan senang nak ada kawan banyak ini.
“4.3 juta kawan dan semua media sosial saya seperti Instagram, Facebook dan TikTok yang berjuta-juta. Saya sebenarnya ada sakit mental tahap dua, tak tahan sudah,” katanya.
Terdahulu, video promosi lagu dangdut berjudul Baby Sayang di Instagram miliknya mendapat kecaman hebat orang ramai apabila memperlihatkan teman duetnya, Baby Shima menari ‘panas’ disisinya.

Sementara itu, meninjau ke ruangan komen, pelbagai reaksi turut ditinggalkan oleh pengguna media sosial.
“Sudah 40 kali ‘bye-bye’, bila nak padam Datuk?,” ujar seorang pengguna.
“Patutlah buat video bukan-bukan, pesakit mental rupanya, kesian Datuk Aliff, tak baik yang lain suka kutuk Datuk Aliff,” komen pengguna lain.
“Drama kuat usahawan seorang ini, buktikan surat doktor dulu,” kata seorang pengguna lagi. – KOSMO! ONLINE


Berhenti salahkan monyet sebagai punca penyakit cacar monyet – WHO
Oleh KOSMO!

12 Ogos 2022, 10:31 pm
GENEVA – Pertubuhan Kesihatan Sedunia(WHO) menegaskan bahawa monyet tidak patut dipersalahkan berhubung wabak penyakit cacar monyet yang semakin menular sehingga mencetuskan amaran kesihatan global termasuk darurat kesihatan di Amerika Syarikat.

WHO mengeluarkan nasihat tersebut minggu ini susulan laporan beberapa serangan terhadap haiwan itu di Brazil.

Sekurang-kurangnya 10 ekor monyet telah diselamatkan pada minggu lalu di São José do Rio Preto dalam negeri São Paulo, Brazil selepas pihak berkuasa menemui tanda-tanda binatang itu diserang atau diracun,demikian menurut laman berita tempatan, G1.

Tujuh monyet itu mati tidak lama kemudian.

Polis di São Paulo sedang menyiasat kes tersebut dan menyatakan, mereka yang berlaku kejam terhadap haiwan boleh dihukum penjara antara tiga bulan hingga setahun.

“Di sebalik nama penyakit ini, risiko mendapat jangkitan cacar monyet semasa wabak ini menular adalah daripada manusia dan bukannya monyet,” kata jurucakap WHO, Margaret Harris pada satu sidang akhbar. – Agensi


Tindakan tegas menanti wanita berpakaian ihram lelaki di Tanah Suci
Oleh MOHD. HUSNI MOHD. NOOR

12 Ogos 2022, 10:57 pm
PUTRAJAYA – Isu ini melibatkan hukum hakam agama justeru, tindakan tegas akan dikenakan.
Itu jelas Menteri di Jabatan Perdana Menteri (Hal Ehwal Agama), Datuk Idris Ahmad susulan satu video tular memaparkan seorang wanita berpakaian ihram lelaki ketika menunaikan umrah di Tanah Suci Mekah baru-baru ini.
Idris berkata, beliau mengambil berat perkara itu dan sudah menghubungi Kementerian Dalam Negeri (KDN) untuk tindakan selanjutnya.
“Saya memohon pihak KDN untuk membuat siasatan lanjut setibanya individu tersebut di Malaysia nanti.
“Saya juga telah menghubungi Kementerian Pelancongan, Seni dan Budaya (MOTAC) untuk memastikan jika perkara ini benar, tindakan tegas juga akan dikenakan kepada agensi yang menguruskan individu tersebut,” katanya menerusi hantaran di Facebook, malam ini.
Sejak semalam, tular di Twitter beberapa hantaran mengenai wanita berkenaan susulan videonya berada di Tanah Suci Mekah dengan lengkap berpakaian ihram seperti jemaah umrah lelaki. – KOSMO! ONLINE.


Lelaki ditemui mati dengan kesan tembakan
Oleh ISKANDAR SHAH MOHAMED

12 Ogos 2022, 9:23 pm
KUALA SELANGOR – Seorang lelaki ditemui mati terkena tembakan di Taman Alam Jaya Selangor, di sini, hari ini.
Mayat mangsa warga tempatan berusia 29 tahun itu ditemui dalam keadaan tertiarap atas jalan di kawasan tersebut.
Ketua Polis Daerah Kuala Selangor, Superintendan Ramli Kasa berkata, pihaknya bergegas ke lokasi kejadian selepas menerima maklumat berhubung kejadian tembakan, kira-kira pukul pukul 11.40 pagi.
Katanya, siasatan awal mendapati lokasi itu merupakan deretan rumah kedai satu tingkat.
“Lelaki itu ditemukan tertiarap dan sebuah motosikal Yamaha LC135 dipercayai ditunggang mangsa turut berada di lokasi berkenaan.
“Pemeriksaan turut menemukan beberapa kesan tembakan pada tubuh mangsa,” katanya dalam kenyataan sebentar tadi. -KOSMO! ONLINE


Uyaina Arshad, suami bakal timang anak lelaki
Oleh SAIRUL ZAMRI MISRANI

12 Ogos 2022, 11:36 pm
PETALING JAYA – Pasangan selebriti Uyaina Arshad dan Raja Syahiran mengumumkan bakal menimang cahaya mata lelaki yang bakal dilahirkan tidak lama lagi.
Berita gembira tersebut dikongsi Uyaina menerusi hantaran dalam Instagram sempena acara gender reveal (pengumuman jantina) sebentar tadi.
“Bismillah, alhamdulillah. It’s a boy (dia lelaki). Doakan keluarga kecil kami,” tulisnya ringkas.
Menjengah ruangan komen, rata-rata pengikut yang terdiri daripada peminat mengambil kesempatan mengucapkan tahniah dan mendoakan urusan bersalin dipermudahkan nanti.
“Tahniah. Tak sabar nak tunggu baby (bayi) ‘Raja’ lahir. Semoga dipermudahkan urusan kelahiran.
“Dah agak bayi lelaki. Sebab kecil dan kedepan. Tahniah Uyaina dan suami,” tulis mereka.

Terdahulu, sehari sebelum umat Islam berpuasa awal April lalu, pelakon drama Perempuan Tanpa Dosa itu berkongsi berita gembira dan mengesahkan dirinya hamil anak sulung dengan usia kendungan memasuki tiga bulan.
Tidak sampai dua minggu berkongsi berita gembira, Uyaina terpaksa menjalani pembedahan membuang apendiks selepas mengalami kesakitan teruk pada bahagian bawah perut sebelah kanan.
Selang beberapa hari selepas membuang apendiks, bekas pengacara program Wanita Hari Ini itu sekali lagi diuji apabila doktor memaklumkan dia mengalami keradangan pada dinding rahim hingga memaksa pembedahan dilakukan sekali lagi.
Untuk rekod, Uyaina dan Raja Syahiran yang juga merupakan penyanyi bernikah di Colony Star Boulevard di ibu negara pada 20 Disember lalu. – KOSMO! ONLINE


PM terima kunjungan Timbalan Perdana Menteri Qatar
Oleh EDDY AQMAL MOHAMED HAMIDI

12 Ogos 2022, 9:28 pm
PUTRAJAYA – Perdana Menteri, Datuk Seri Ismail Sabri Yaakob menerima kunjungan Timbalan Perdana Menteri Qatar yang juga Menteri Luarnya, Sheikh Mohammed Abdulrahman Al-Thani, di pejabat beliau di sini, hari ini.
Ismail Sabri berkata, pertemuan tersebut adalah susulan daripada lawatan rasmi pertama beliau ke Qatar pada Mac lalu.
“Malaysia menyambut baik potensi kerjasama dengan Qatar dalam bahagian tenaga, minyak dan gas serta sektor perumahan juga pembangunan infrastruktur.
“Saya juga percaya Malaysia dan Qatar mampu membangunkan strategi sekuriti makanan seperti kerjasama antara Baladna Food Industries dan FGV Holdings dalam pembangunan ladang lembu tenusu di Chuping, Perlis dan juga di Pahang tidak lama lagi,” katanya dalam satu kenyataan hari ini.
Tambah Perdana Menteri, beliau turut menzahirkan ucapan penghargaan atas sumbangan AS$50 juta melalui Dana Qatar untuk Pembangunan (QFFD) bagi kebajikan pelarian Rohingya di Malaysia, terutamanya dalam bidang kesihatan dan pendidikan.
“Saya turut mengambil kesempatan mengucapkan tahniah dan selamat maju jaya kepada Qatar yang akan menjadi tuan rumah bagi penganjuran Piala Dunia 2022.

“Perbincangan yang diadakan hari ini diharap mampu meningkatkan hubungan dua hala kedua-dua negara dan merangka hala tuju mengenai pelbagai isu kepentingan bersama,” ujar beliau.
Sementara itu, Sheikh Mohammed menerusi ciapan di laman Twitter memaklumkan bahawa perbincangan di antara mereka merangkumi sektor ekonomi dan pelaburan koperasi serta perkembangan isu antarabangsa terutamanya isu Palestin dan sokongan kepada pelarian Rohingya di Malaysia.
“Kami hargai hubungan rapat di antara kedua-dua negara dan berharap dapat merancakkan kerjasama di semua peringkat,” katanya. – KOSMO! ONLINE


Suami belasah isteri dengan getah paip, batang buluh
12 Ogos 2022, 10:21 pm
KUALA LUMPUR – Tekanan akibat kehilangan pekerjaan dipercayai punca seorang suami tergamak memukul isterinya dengan getah paip dan batang buluh dalam kejadian di kediaman mereka di Wangsa Melawati, di sini semalam.
Tambah menyedihkan, wanita berusia 29 tahun itu turut dipukul dengan wayar telefon di hadapan dua anak perempuan mereka, bahkan mereka bertiga turut dikurung dalam bilik tidur.
Ketua Polis Daerah Wangsa Maju, Superintendan Ashari Abu Samah berkata, kejadian berlaku sekitar pukul 12 tengah hari ketika wanita tersebut bertengkar dengan suaminya yang berumur 20-an.
Ketua Polis Daerah Wangsa Maju, Superintendan Ashari Abu Samah
“Ketika pergaduhan berlaku, suspek telah menyimbah muka mangsa dengan air suam dan membelasahnya dengan paip getah, batang buluh serta wayar telefon.
“Suspek kemudiannya mengurung isteri bersama dua anak perempuan di dalam bilik tidur. Salah seorang anak mereka bertindak menghubungi ahli keluarga sebelum polis tiba untuk menyelamatkan mereka,” ujarnya ketika dihubungi Kosmo! hari ini.
Menurutnya, polis telah memberkas suspek pada hari yang sama dan mendapati kerap bergaduh serta memukul isterinya sebelum ini, namun mangsa tidak membuat laporan polis.

Jelas beliau, pasangan itu dikatakan kerap bergaduh akibat perselisihan faham selepas suspek hilang pekerjaan sejak pandemik Covid-19.
Katanya, suspek direman sehingga 14 Ogos ini bagi membantu siasatan mengikut Seksyen 324 Kanun Keseksaan dan Seksyen 18 Keganasan Rumah Tangga. – KOSMO! ONLINE


Salman Rushdie kena tikam
Oleh KOSMO!

12 Ogos 2022, 11:44 pm
WASHINGTON -Penulis kontroversi, Salman Rushdie cedera selepas ditikam di atas pentas sejurus sebelum dia menyampaikan ucapan di Chautauqua, dekat Buffalo hari ini.
Menurut laman berita MailOnline, Rushdie sedang menghadiri sebuah forum mengenai Amerika Syarikat sebagai tempat perlindungan kepada penulis dan artis seni lain yang hidup dalam buangan dan tempat untuk kebebasan ekspresi kreatif.
Beberapa saksi berkata, dia berjaya berjalan turun dari pentas dengan bantuan, manakala penyerangnya kini ditahan.
Rushdie sebelum ini menerima ugutan bunuh kerana penulisan bukunya yang menghina kitab suci al-Quran sehingga mencetuskan protes besar-besaran pada 1988.
Pakistan mengharamkan buku tersebut manakala pemimpin Iran, Ayatollah Khomeini mengeluarkan fatwa supaya Rushdie dibunuh pada Februari 1998.
Khomeini meminta penerbit bukunya turut dibunuh.- Agensi


Skandal LCS mainan politik burukkan UMNO – Saarani
Oleh MOHAMAD HAFIZI BIN MOHD SAID

12 Ogos 2022, 10:50 pm
LENGGONG – Dakwaan sesetengah pihak bahawa UMNO terlibat dengan skandal perolehan kapal tempur pesisir (LCS), Tentera Laut Diraja Malaysia (TLDM) disifatkan sebagai mainan politik untuk memburukan parti berkenaan.
Pengerusi UMNO Perak, Datuk Seri Saarani Mohamad berkata, kenyataan yang dikeluarkan beberapa individu berwibawa sebelum ini, menunjukkan bahawa UMNO tidak terbabit dengan isu berkenaan.
Menurut Saarani, tindakan segelintir pihak menimbulkan isu itu dilihat bertujuan untuk menjadikannya sebagai peluru sekiranya berlaku Pilihan Raya Umum ke-15 (PRU-15) dalam tempoh terdekat.
“Ini merupakan isu kerajaan Persekutuan dan saya tengok telah ada kenyataan yang dikeluarkan oleh orang ramai, orang yang berwibawa, jadi eloklah kita semua mengguna pakai kenyataan-kenyataan rasmi daripada mereka yang berwibawa ini.
“Saya tengok kenyataan yang dibuat oleh orang berwibawa menunjukkan tiada masalah dan tidak ada kena mengena dengan kita (UMNO), maka kalau itu berlaku perlulah berlaku adil kepada UMNO,” katanya kepada pemberita selepas hadir pada Program Hari Bertemu Rakyat Dewan Undangan Negeri (DUN) Kota Tampan di Dataran Tasik Raban di sini hari ini.
Saarani turut meminta orang ramai agar tidak menghukum UMNO secara melulu berkenaan isu terbabit sebaliknya menghukum individu mahupun pihak yang didapati bersalah dalam isu LCS itu. – KOSMO ONLINE


Lelaki tunggang motosikal melulu ditahan selepas video tular
Oleh NOR SHAFAWATI YUP

12 Ogos 2022, 9:13 pm
SEREMBAN – Seorang lelaki yang juga pemilik akaun TikTok ‘nish V1 buruk’ ditahan polis selepas didapati menunggang motosikal secara melulu serta menyunting dan memuat naik video aksi berbahaya itu di media sosial.
Ketua Polis Daerah Seremban, Asisten Komisioner Nanda Maarof berkata, suspek berusia 20 tahun itu ditahan di Sikamat di sini selepas satu rakaman video berdurasi 15 saat tular di TikTok.
Nanda berkata, video itu memaparkan beberapa rakaman suntingan antaranya menunjukkan beberapa buah motosikal yang ditunggang secara bersaing sesama sendiri sambil melakukan perbuatan zig-zig, menundukkan kepala serta merapatkan badan ke pemegang motosikal.
“Hasil siasatan awal mendapati kejadian berlaku lebih kurang pukul 2 pagi, 17 Julai lalu di Kilometer 38 sehingga Kilometer 43 Lebuh Raya Kajang Seremban (Lekas) menuju arah Selatan.
“Ia melibatkan sebuah motosikal jenis Yamaha LC 134 berwarna biru hitam tanpa nombor pendaftaran ditunggang oleh lelaki berusia sekitar 20-an seorang diri disyaki pemilik akaun TikTok ‘nish V1 buruk’ sedang melakukan aksi menunggang secara melulu dan bersaing di lorong tengah lebuh raya bersama beberapa buah motosikal yang lain,” katanya dalam kenyataan di sini hari ini.
Nanda berkata, selain itu semakan lanjut ke atas beberapa suntingan video lain di aplikasi TikTok milik suspek turut memaparkan satu video yang merakamkan kata-kata suspek seakan mencabar pihak Polis Diraja Malaysia (PDRM) kerana telah berjaya melepaskan diri daripada ditahan ketika satu serbuan operasi samseng jalanan. – KOSMO! ONLINE


UIAM langkah kanan bolot tiga emas silat
Oleh MUHAMMAD RIDUAN MOHD HANAFIAH

12 Ogos 2022, 9:11 pm
TANJUNG MALIM – Universiti Islam Antarabangsa Malaysia (UIAM) membuka kempen Sukan Institusi Pendidikan Tinggi (SUKIPT) 2022 dengan bergaya apabila merangkul tiga pingat emas dalam sukan pencak silat semalam.
Tiga pingat emas tersebut melengkapkan sasaran UIAM pada hari pertama pembukaan SUKIPT sekali gus memperbaiki pencapaian pada edisi 2018 apabila hanya meraih satu pingat emas berharga dalam sukan ragbi.
Penolong Pegawai Sukan Kanan Merangkap Sekretariat Kontinjen UIAM, Shahrul Azni Zainal Abidin berharap tiga pingat emas tersebut mampu menjadi pembakar semangat kepada seluruh kontinjen UIAM.
MIRSHA NURATHIQA MIRNAWAN mempersembahkan aksi memukau pada SUKIPT 2022.
“Sebenarnya kami sangat terkejut dengan kejayaan skuad silat UIAM apabila menyumbang tiga pingat emas hari ini. Ini kerana kita tahu pasukan lain juga menghantar barisan atlet terbaik.
“Lebih menarik juga, kita turut meraih pingat perak dalam sukan karate. Ini satu peningkatan ketara UIAM apabila pada edisi lalu kita hanya meraih satu pingat emas daripada sukan ragbi yang menewaskan pasukan Universiti Putra Malaysia (UPM) pada perlawanan akhir.
“Kejayaan tersebut terus melengkapkan sasaran tiga pingat emas yang kami umum sebelum ini. Saya harap selepas ini banyak kejutan yang atlet UIAM dapat lakukan,” katanya kepada Kosmo!

MOHAMMAD AMMAR SUFI Mohammad Rosli dan Luqman Nul-Halim Che Abdullah menghadiahkan emas kedua dalam acara ganda putra.
Emas pertama UIAM hadir menerusi Mirsha Nurathiqa Mirnawan selepas cemerlang dalam acara silat seni tunggal putri sebelum Mohammad Ammar Sufi Mohammad Rosli dan Luqman Nul-Halim Che Abdullah menghadiahkan emas kedua dalam acara ganda putra
Silat regu putra yang dibarisi Muhammad Faiz Danial, Muhammad Nur Hafiz, Muhammad Amirul Haiqal turut cemerlang membutirkan kilauan pingat emas sekali gus melengkapkan sasaran tiga emas UIAM.
SILAT regu putra yang dibarisi Muhammad Faiz Danial, Muhammad Nur Hafiz, Muhammad Amirul Haiqal turut cemerlang membutirkan kilauan pingat emas.
Pada kali ini UIAM menghantar seramai 94 atlet ke Universiti Pendidikan Sultan Idris (UPSI) Tanjung Malim, Perak untuk menyertai SUKIPT.
Lebih 6,000 atlet daripada 70 kontinjen mengesahkan penyertaan pada SUKIPT kali ini melibatkan IPT awam, swasta, politeknik dan kolej komuniti bagi merebut 210 pingat emas daripada 21 acara yang dipertandingkan sehingga 21 Ogos depan. – KOSMO! ONLINE


Lelaki ditanam hidup-hidup sebagai korban kepada Ibu Bumi
Oleh KOSMO!

12 Ogos 2022, 8:00 pm
SUCRE, Bolivia – Seorang lelaki menceritakan detik dia memecahkan keranda selepas ditanam hidup-hidup oleh pengunjung sebuah festival di Bolivia ‘sebagai korban kepada Ibu Bumi’, lapor portal berita MailOnline semalam.
Ketika kejadian pada 5 Ogos lalu mangsa iaitu Victor Hugo Mica Alvarez tidak sedarkan diri kerana mabuk.
Alvarez, 30, kemudian mendapati dirinya berada di dalam sebuah keranda di bandar Achacachi, 80.5 kilometer (km) dari lokasi festival tempatan tersebut.
Festival Ibu Bumi menyaksikan orang ramai mengucapkan terima kasih kepada Pachamama yang merupakan dewi bumi dan kesuburan  mengikut kepercayaan penduduk Bolivia. Mereka menawarkan korban, juga dikenali sebagai ‘sallu’ kepada Bumi.
Orang asli Bolivia percaya dewi itu ‘membuka mulutnya’ untuk menelan korban pada bulan Ogos dengan orang ramai memberikan apa sahaja termasuk haiwan hidup, daun koko dan gula-gula.
Ada yang mengatakan bahawa upacara pengorbanan dan persembahan manusia yang dilakukan sejak zaman purba masih dilakukan secara rahsia.

Alvarez percaya bahawa peserta festival lain telah menguburkannya hidup-hidup sebagai korban.
“Kami menari dan minum pada festival berkenaan dan selepas itu saya tidak ingat apa yang berlaku.
“Satu-satunya perkara yang saya ingat ialah saya fikir saya masih berada di atas katil. Saya mahu bangun untuk membuang air kecil tetapi tidak dapat bergerak.
“Apabila saya menolak keranda itu, saya dapat memecahkan kacanya dan dapat keluar,” kata Alvarez kepada saluran berita tempatan, Pagina Siete.
Apabila Alvarez melaporkan kejadian itu kepada polis, mereka enggan mempercayainya dan menduduh bahawa dia terlalu mabuk.
Persembahan kepada Pachamama berterusan sepanjang tahun dengan ramai orang asli mengambil bahagian dalam tarian dan upacara ritual. – Agensi


Dua ditahan, tiga termasuk suspek utama pukul di tahfiz dikenal pasti
Oleh ABDUL RASHID ABDUL RAHMAN

12 Ogos 2022, 7:57 pm
LIPIS – Dua daripada lima lelaki yang disyaki ‘menyerang’ sebuah pusat tahfiz serta memukul pengajar dan pelajar pusat berkenaan berjaya ditahan polis hari ini.
Ketua Polis Daerah Lipis, Superintendan Azli Mohd Noor berkata, kedua-dua suspek berusia 30-an berkenaan ditahan dalam beberapa serbuan di sekitar Damak di Jerantut hari ini.
“Kedua-dua suspek ditahan reman selama empat hari bermula hari ini dan kes disiasat mengikut Seksyen 147 Kanun Keseksaan kerana merusuh dan Seksyen 448 Kanun Keseksaan kerana pencerobohan kawasan.
“Tiga lagi suspek masih dikesan termasuk seorang suspek utama yang telah dikenal pasti butiran peribadi dan usaha menangkap suspek sedang dipergiatkan.
Katanya kedua-dua suspek yang ditahan didapati positif dadah jenis methamphetamine dan turut disiasat di bawah Seksyen 15 (1) (a) Akta Dadah Berbahaya 1952.

BERITA BERKAITAN: Lelaki bergaduh di pusat tahfiz di Pahang tular

Dalam pada itu katanya, berdasarkan laporan kejadian dipercayai berpunca akibat suspek tidak berpuas hati terhadap penjaga pusat tahfiz berkenaan berkaitan pembayaran makanan di pusat tahfiz itu.
Katanya, berdasarkan maklumat awal pada pukul 5.10 petang semalam lima lelaki bersama seorang pelajar tahfiz pergi ke pusat tahfiz berkenaan menaiki sebuah pacuan empat roda sebelum tiga suspek bertindak menyerang mangsa.
“Dalam kejadian itu penjaga tahfiz mengalami kecederaan di bahagian mata sebelah kanan dan menerima empat jahitan, cedera di tangan dan lebam di badan, manakala pelajar tersebut sakit di bahagian badan,” katanya.
Tular dalam media sosial hari ini beberapa rakaman video yang menunjukkan beberapa orang lelaki bertindak menyerang sebuah pusat tahfiz di Jalan Cheneras, di sini semalam.
Dalam satu video berdurasi 2.51 minit menunjukkan seorang lelaki yang memakai seluar pendek memarahi seorang mangsa sebelum bertindak memukulnya.
Berdasarkan rakaman lelaki yang memakai kasut berkenaan menyatakan tidak berpuas hati apabila anak saudaranya dan pelajar lain dipukul.
Lelaki tersebut berkenaan kemudiannya memukul mangsa sebelum mengajaknya bergaduh. -KOSMO! ONLINE


Serbu ‘Calling Centre’ tahan 22 individu tipu tawaran kerja
12 Ogos 2022, 8:31 pm
KUALA LUMPUR – Polis menahan 22 individu yang disyaki terlibat dengan penipuan tawaran kerja ketika melakukan serbuan terhadap premis yang dijadikan sebagai ‘Calling Centre’ di Jalan Bangkong, Taman Bandaraya, di sini semalam.
Ketua Polis Daerah Brickfields, Asisten Komisioner Amihizam Abdul Shukor berkata, serbuan dijalankan pasukan daripada Bahagian Siasatan Jenayah daerah pada pukul 7.45 malam.
“Hasil serbuan tersebut pihak polis telah menahan 22 individu yang terdiri daripada 21 warga tempatan dan seorang warga asing.
“Mereka terdiri daripada 18 lelaki dan empat wanita berumur antara 19 hingga 37 tahun yang dipercayai
terlibat dalam kegiatan penipuan tawaran kerja dalam talian,” ujarnya hari ini.
Menurutnya, hasil pemeriksaan mendapati premis tersebut dijadikan tempat operasi ‘Calling Centre’.
Jelasnya, turut dirampas 96 unit telefon telefon bimbit pelbagai jenama dan 20 set komputer pelbagai
jenama.

“Hasil siasatan awal mendapati sindiket berkenaan telah beroperasi selama hampir tiga bulan,” katanya.
Tambah beliau, kesemua tangkapan dan rampasan telah dibawa ke IPD Brickfields bagi tujuan siasatan dibawah Seksyen 4(1)(g) ARJT 1953 dan Seksyen 6(1)(c) Akta Imigresen 1959. – KOSMO! ONLINE


Tiada kaitan! Fazura enggan terkait nama dipetik Diana
Oleh HANISAH SELAMAT

12 Ogos 2022, 7:40 pm
KUALA LUMPUR – “Saya rasa isu ini tiada kena-mengena dengan saya”.
Itu kata pelakon popular, Fazura mengulas isu panas namanya ‘dipetik’ individu bernama Diana ketika Neelofa dan suaminya, PU Riz bersiaran langsung dalam TikTok, kelmarin.
Pemilik nama penuh Nur Fazura Sharifuddin bertegas, enggan melayan sebarang provokasi, sebaliknya hanya tumpukan perhatian terhadap diri sendiri.
“Apa yang berlaku di luar sana saya tak mahu ambil tahu. Lebih baik saya fokus dalam hidup saya sahaja.
“Sebenarnya Diana ke, apa benda namanya, saya (cuma) ada dengar pasal perkara ini.
“Saya tak boleh nak jawab, tak tahu apa nak jawab sebab tiada kaitan dengan saya.

“Mungkin soalan ini pun tak wajar diajukan kepada saya,” katanya kepada Kosmo! Online.
Selebriti berusia 39 tahun itu ditemui selepas sidang media Konsert Faztival Fazura 2022 di Hotel Mandarin Oriental, di sini.
Terdahulu, menerusi video yang tular, seorang pengguna TikTok dikenali Diana Finaa meninggalkan komen berbaur provokasi apabila membayangkan Fazura turut mengeluarkan produk inai seperti Neelofa.
“Kalau Fazura keluar inai mesti lagi best,” tulis individu berkenaan di ruangan komen.
Susulan komen tersebut, bekas pengacara MeleTOP itu meminta moderator laman sosialnya menyekat Diana daripada mengikutinya.
Sementara itu, pada majlis sama Fazura buat julung kali mengadakan konsert mega yang menghimpunkan penyanyi Malaysia dan Indonesia di Axiata Arena pada 11 September ini.
Antara selebriti yang menjadi pilihannya ialah Datuk M. Nasir, Datuk Awie, Ella, Ruffedge, Ippo Hafiz, Zizi Kirana dan Ippo Hafiz, selain Ahmad Band serta Mulan Jameela.- KOSMO! ONLINE


Wanita terjatuh apartmen sambil dakap al-Quran
Oleh KOSMO!

12 Ogos 2022, 8:25 pm
GEORGE TOWN – Penduduk di sebuah apartmen di Lilitan Sungai Ara, Bayan Lepas di sini gempar dengan kejadian seorang wanita yang ditemui terjatuh dari tingkat 19 bangunan terbabit dalam keadaan mendakap senaskah al-Quran pagi tadi.
Mangsa berusia dalam lingkungan 30-an itu dijumpai dalam keadaan mengiring dan sedarkan diri di tempat letak kenderaan di aras empat perumahan berkenaan kira-kira pukul 11.45 pagi.
Difahamkan, mangsa yang sudah berumah tangga itu dikatakan bertindak terjun dari unit kediamannya.
Mangsa ditemui dalam keadaan separuh sedar oleh orang awam sebelum menghubungi pasukan bomba dan polis untuk tindakan lanjut.
Usaha membantu mengangkat mangsa dilakukan pasukan St. John Ambulans.
Mangsa kemudiannya dibawa ke Hospital Pulau Pinang (HPP) untuk mendapat rawatan. KOSMO! ONLINE


Suami ‘buang’ isteri diserang strok dalam hutan
Oleh KOSMO!

12 Ogos 2022, 7:30 pm
JAKARTA – Seorang suami di Indonesia tergamak meninggalkan isterinya seorang diri di hutan selepas wanita itu diserang strok  kerana enggan lagi menjaganya, lapor laman berita Tribunnews semalam.
Kejadian  di Cikampek, Jawa Barat itu menjadi perbahasan netizen selepas dimuat naik oleh pengguna bernama Andree.
“Siapa yang mengenali wanita ini, sila hubungi keluarganya. Katanyam  sudah tiga hari ditinggalkan di dalam hutan oleh suami sendiri,” tulis status berkenaan.
Hasil maklumat penduduk tempatan, wanita yang ditemui di dalam hutan itu bernama Ikah dan berusia 50 tahun.
Dia merupakan warga Desa Lewo Wetan di Kabupaten Garut, Jawa Barat.
Ketua Kampung Lewo Wetan, Nova Wylian mengesahkan Ikah pernah menjadi penduduk kampung itu namun telah berpindah ke Cianjur bersama suaminya.

Manakala punca Ikah ditinggalkan di dalam hutan adalah kerana suaminya sudah tidak mahu lagi menjaga wanita itu.
Nova berkata,  selepas ditemui, Ikah dibawa ke hospital di kawasan Karawang untuk diperiksa keadaan kesihatannya.
Keluarga Ikah sudah diberitahu mengenai perkara tersebut dan telah menjemputnya pulang. – Agensi


4,109 koperasi dorman bakal berdepan pemutihan
Oleh ISKANDAR SHAH MOHAMED

12 Ogos 2022, 7:20 pm
KUALA SELANGOR – Sebanyak 4,019 daripada 14,834 koperasi di seluruh negara bakal berdepan tindakan pemutihan selepas dikenal pasti berstatus dorman.
Berdasarkan statistik tahun lalu, kesemua koperasi itu didapati tidak menjalankan sebarang aktiviti atau mesyuarat tahunan dalam tempoh tiga tahun.
Menteri Pembangunan Usahawan dan Koperasi, Tan Sri Noh Omar berkata, pihaknya akan meminta semua pegawai koperasi di peringkat negeri menjalankan pemeriksaan dan siasatan menyeluruh.
Katanya, Suruhanjaya Koperasi Malaysia (SKM) mempunyai kuasa untuk mengambil tindakan pemutihan mengikut Seksyen 64 Akta Koperasi 1993.
“Pegawai SKM boleh memanggil dan memeriksa koperasi yang berstatus dorman itu sebelum mengambil tindakan berkenaan.
“Kita akan melihat laporan penuh yang dikemukakan itu dan boleh mengambil alih aset koperasi tersebut selepas ditutup atau dibatalkan,” katanya selepas melancarkan Koperasi Sukarelawan Rakyat Selangor Berhad (KRiiS) di sini, petang tadi. – KOSMO! ONLINE.


MGVI bukan hanya hasilkan vaksin Covid-19
Oleh MUSTAQIM MOHAMED

12 Ogos 2022, 7:16 pm
KOTA BHARU – Kerajaan menegaskan bahawa usaha yang dilaksanakan melalui penubuhan Institut Genom dan Vaksin Malaysia (MGVI) bukan semata-mata untuk persiapan menghasilkan vaksin Covid 19.
Timbalan Menteri Sains, Teknologi dan Inovasi, Datuk Ahmad Amzad Hashim berkata, tujuan utama MGVI adalah untuk membolehkan negara mempunyai tenaga pakar dalam penghasilan pelbagai jenis vaksin secara umumnya.
Menurutnya, tumpuan adalah lebih kepada pembangunan vaksin-vaksin melibatkan penyakit tropikal yang kebiasaannya ada dalam kalangan masyarakat di negara ini.
“Antara penyakit yang dipertimbangkan untuk penghasilan vaksin antaranya batuk kering, denggi dan meningitis.
“Setakat ini, vaksin meningitis diwajibkan kepada umat Islam yang ingin menunaikan haji dan umrah,” katanya pada sidang akhbar selepas melihat perkembangan inovasi sosial bagi membantu anak-anak sindrom down di Min House Camp, Kubang Kerian di sini hari ini.
Mengulas lanjut, menurut Ahli Parlimen Kuala Terengganu itu, pembangunan vaksin Covid 19 memfokuskan kepada vaksin daripada jenis messenger ribonucleic acid (mRNA) oleh sekumpulan pakar yang diketuai kumpulan pakar dari Universiti Malaya. – KOSMO! ONLINE.


Kim Jong-un ‘demam’ semasa krisis Covid-19 Korea Utara
Oleh KOSMO!

12 Ogos 2022, 9:00 pm
PYONGYANG – Kim Yo-jong yang merupakan adik perempuan pemimpin tertinggi, Kim Jong-un menyatakan bahawa abangnya jatuh sakit akibat Covid-19 di sebalik perisytiharan ‘kejayaan bersinar’ Korea Utara dalam perang melawan koronavirus, demikian menurut laman berita Wion News semalam.
Media pemerintah melaporkan, Yo-jong meminta supaya langkah-langkah pencegahan Covid-19 dilonggarkan dan berkata, angka kematian rasmi seramai 74 orang sebagai ‘keajaiban luar biasa’ dalam sejarah komuniti kesihatan negara komunis itu.
“Kemenangan yang dicapai oleh rakyat kita adalah peristiwa bersejarah yang sekali lagi menunjukkan kepada dunia betapa hebatnya Korea Utara,” agensi berita KCNA ketika memetik Yo-jong sebagai berkata.
Beliau mengaitkan penularan Covid-19 dengan risalah propaganda yang dihantar menggunakan belon udara oleh aktivis-aktivis dari Korea Selatan. Justeru, Yo-jong mengancam akan membalas dendam jika Seoul gagal menghalang mereka.
Sementara itu, pemimpin nombor dua Korea Utara itu memaklumkan bahawa Jong-un turut dijangkiti virus Covid-19 dan berkata, abangnya adalah salah seorang daripada puluhan juta rakyat Korea Utara yang mengalami ‘demam’.
Pyongyang menegaskan bahawa Korea Utara tidak mengesan walaupun satu kes Covid-19 dalam tempoh dua tahun pertama pandemik berlaku walaupun sistem penjagaan kesihatan negara itu yang lemah dan tidak berupaya menangani wabak penyakit yang besar.

Dengan populasi 26 juta orang, Korea Utara melaporkan kira-kira 4.8 juta kes ‘demam’ sejak Mei tahun ini dan mengenal pasti hanya peratusan kecil sebagai Covid-19, berkemungkinan untuk mengelak orang ramai panik disebabkan kekurangan kit ujian.
Dalam pada itu, pakar-pakar bertindak mempersoalkan dakwaan rasmi Korea Utara mengenai sifar kes baharu sejak 29 Julai lalu dan jumlah kematiannya yang rendah.
Negara itu mempunyai salah satu sistem penjagaan kesihatan paling teruk di dunia dengan hospital-hospital kekurangan dana, unit rawatan rapi terhad dan tiada vaksin atau pilihan rawatan untuk Covid-19. – Agensi


MAHA 2022: MOU bernilai lebih RM6.5 bilion dimeterai
Oleh ZULKIFLI MANZOR

12 Ogos 2022, 5:56 pm
SERDANG – Memorandum persefahaman (MOU) bernilai lebih RM6.5 bilion telah ditandatangani pada Pameran Pertanian, Hortikultur dan Agropelancongan Malaysia (MAHA) 2022 setakat semalam.
Menteri Pertanian dan Industri Makanan (MAFI), Datuk Seri Dr. Ronald Kiandee berkata, MOU itu dimeterai dalam tempoh lapan hari sejak MAHA 2022 diadakan bermula 4 Ogos lalu.
“Pastinya matlamat dan agenda yang disasarkan MAFI melalui MAHA 2022 sedang dicapai menerusi jualan secara langsung dan dalam talian dan begitu juga padanan perniagaan,” katanya ketika ditemui pemberita di Taman Ekspo Pertanian Malaysia (MAEPS) di sini hari ini.
Beliau sebelum ini dipetik berkata, pihaknya menyasarkan nilai pelaburan melalui MOU melebihi RM6 bilion sepanjang penganjuran MAHA 2022 yang akan berakhir Ahad ini.
Ronald seterusnya memaklumkan, MAHA 2022 akan memberi hadiah kepada pengunjung ke 850,000 dan ke sejuta sebelum penganjurannya berakhir dua hari lagi.
“MAFI ucapkan terima kasih atas sambutan sungguh luar biasa ditunjukkan rakyat Malaysia (terhadap MAHA 2022),” katanya. – KOSMO! ONLINE


Britain bertukar jadi ‘gurun’ akibat kemarau dahsyat
Oleh KOSMO!

12 Ogos 2022, 7:00 pm
LONDON – Satu rakaman imej satelit memaparkan lanskap di Britain perlahan-lahan bertukar menjadi seperti gurun disebabkan gelombang haba yang melanda, lapor akhbar Daily Star UK semalam.
Jabatan meteorologi kelmarin mengeluarkan amaran panas melampau di beberapa lokasi sehingga Ahad ini dan meliputi sebahagian besar kawasan di selatan England serta beberapa bahagian di Wales.
Ketua Pejabat Meteorologi, Andy Page memberi amaran bahawa suhu boleh mencecah 36 darjah Celcius pada hujung minggu ini.
Imej satelit menunjukkan banyak kawasan hijau di England  berubah menjadi kekuningan dan juga hitam di beberapa tempat.
“Lanskap kering seperti ini tidak pernah saya di Britain dan hari tanpa awan  mendedahkan tahap sebenar kemarau yang berlaku,” tulis majlis daerah Cheshire dalam catatan di laman webnya.
Secara keseluruhan,  64 peratus kawasan di Eropah dan Britain  kini berada di bawah amaran kemarau, demikian menurut data dari Balai Cerap Kemarau Eropah. – Agensi


AS batal penjarakan sosial, kuarantin kontak rapat
Oleh KOSMO!

12 Ogos 2022, 6:30 pm
WASHINGTON – Pusat Kawalan dan Pencegahan Penyakit (CDC) mengumumkan pembatalan beberapa langkah pencegahan Covid-19 di Amerika Syarikat (AS) termasuk penjarakan sosial, lapor akhbar New York Post semalam.
Agensi kesihatan AS itu berkata, rakyat tidak lagi perlu berada pada jarak sekurang-kurangnya 2 meter antara  satu sama lain. Menurut CDC, ini  kerana sekitar 95 peratus penduduk AS berumur 16 tahun dan ke atas telah memiliki imuniti terhadap konovirus sama ada daripada  vaksinasi, jangkitan atau kedua-duanya.
Panduan baharu itu juga menyatakan bahawa individu yang terdedah kepada virus Covid-19 tetapi tidak dijangkiti, tidak perlu menjalani kuarantin kendiri tanpa mengira status vaksinasi mereka.
Sebaliknya, CDC mengesyorkan mereka yang  terdedah kepada koronavirus supaya memakai pelitup muka selama 10 hari dan menjalani ujian saringan selepas lima hari.
CDC turut menamatkan saranan supaya pihak sekolah melakukan ujian saringan harian  terhadap ke atas pelajar masing-masing, namun langkah itu boleh dipraktikan semula sekiranya berlaku lonjakan kes.
Ia juga membatalkan saranan supaya pelajar yang dikenal pasti sebagai kontak rapat untuk menjalani kuarantin di rumah dan membenarkan mereka bersekolah seperti biasa selagi negatif keputusan ujian saringan.

Pelitup muka pula hanya disyorkan dipakai di kawasan di mana penularan komuniti dianggap tinggi atau jika seseorang berisiko tinggi mendapat jangkitan teruk.
“Keadaan semasa wabak ini sangat berbeza berbanding dua tahun lepas,” kata Pengarang Garis Panduan CDC, Greta Massetti.
Menurutnya, mereka yang didapati positif perlu menjalani kuarantin selama lima hari sahaja, tanpa mengira status vaksinasi.
Individu boleh menamatkan kuarantin sebaik sahaja kebah demam selama 24 jam tanpa menggunakan ubat dan jika tiada simptom atau simptom mereka semakin pulih. – Agensi


Pembakaran terbuka punca udara tidak sihat di Sri Aman
Oleh PETAH WAZZAN ISKANDAR

12 Ogos 2022, 6:29 pm
PUTRAJAYA – Jabatan Alam Sekitar (JAS) mengesan aktiviti pembakaran secara terbuka telah menyebabkan Indeks Pencemar Udara (IPU) direkodkan sebagai tidak sihat di Sri Aman, Sarawak hari ini.
Ketua Pengarah Alam Sekitar, Wan Abdul Latiff Wan Jaffar berkata, pemantauan di stesen Sri Aman menunjukkan bacaan tidak sihat pagi tadi susulan aktiviti pembakaran terbuka yang dikeaan di kawasan pertanian berhampiran dengan stesen tersebut.
Selain itu katanya, IPU yang direkodkan di laman web JAS pada hari ini pukul 9 pagi melalui Air Pollutant Index of Malaysia (APIMS) di laman http://apims.doe.gov.my/public_v2/home.html menunjukkan 12 kawasan mencatatkan status kualiti udara pada tahap baik.
“Malah 55 kawasan mencatatkan status kualiti udara pada tahap sederhana dan hanya satu kawasan mencatatkan bacaan tidak sihat iaitu di Sri Aman, Sarawak.
“Laporan ASEAN Specialised Meteorological Centre (ASMC) semalam mendapati bilangan titik panas yang dikesan melalui imej satelit National Oceanic and Atmospheric Administration (NOAA) 20 terdapat sebanyak enam titik panas dikesan dalam negara iaitu dua di Pahang, satu di Perak dan tiga di Sarawak,” katanya dalam satu kenyataan hari ini.
Wan Abdul Latiff berkata, semua titik panas yang dikesan akan disiasat dibawah Seksyen 29A, Akta Kualiti Alam Sekeliling 1974. – KOSMO! ONLINE.


[VIDEO] Lelaki bergaduh di pusat tahfiz di Pahang tular
Oleh KOSMO!

12 Ogos 2022, 6:40 pm
LIPIS – Tular dalam media sosial hari ini berhubung dua rakaman video menunjukkan beberapa lelaki menyerang sebuah pusat tahfiz di Tempoyang di sini.
Dalam satu video berdurasi 2 minit 51 saat menunjukkan seorang lelaki memarahi pelajar senior tahfiz berkenaan sebelum bertindak memukulnya.
Berdasarkan rakaman suara itu, lelaki yang memakai baju hitam menyatakan rasa tidak puas hati apabila anak saudaranya dan pelajar lain dipukul.
Lelaki tersebut kemudiannya memukul seorang pelajar tahfiz sebelum mengajaknya bergaduh. – KOSMO! ONLINE


Peguam dikenakan caj berlebihan RM1 menang tuntutan mahkamah selepas 22 tahun
Oleh KOSMO!

12 Ogos 2022, 5:30 pm
NEW DELHI – Seorang peguam di India memenangi pertarungan di mahkamah selama 22 tahun terhadap syarikat kereta api negara itu kerana mengenakan caj tiket berlebihan kepadanya sebanyak 20 rupee (RM1) pada tahun 1999, lapor portal berita MailOnline semalam.
Tungnath Chaturvedi membayar tambahan 20 rupee daripada kadar sepatutnya untuk dua tiket perkhidmatan Kereta Api Timur Laut dari Mathura ke Moradabad pada 1999.
Mahkamah menetapkan Tungnath Chaturvedi akan menerima bayaran balik 20 rupee itu beserta kadar faedah selama dua dekad, menjadikan jumlah yang diterima sebanyak £2.90 (RM15.72).
Mahkamah juga memerintahkan syarikat kereta api negara itu membayar pampasan sebanyak £154 (RM834.97) kepadanya.
“Anda tidak boleh meletakkan harga pada tenaga dan masa yang saya gunakan,” kata Chaturvedi dalam hujahnya.
Dia telah menghadiri lebih 100 perbicaraan dalam beberapa tahun sejak memfailkan tuntutannya.

“Ini sentiasa mengenai perjuangan untuk keadilan dan memerangi rasuah, jadi ia berbaloi,” jelasnya.
Jika bayaran balik itu tidak diterima dalam tempoh 30 hari, syarikat kereta api itu mesti membayar 15 peratus faedah.
Chaturvedi berkata, keluarganya mendesak supaya dia melepaskan kes itu tetapi dia tetap meneruskannya.
Tribunal kereta api telah menolak kes itu, tetapi Mahkamah Agung India memutuskan bahawa tuntutan mahkamah itu boleh dibicarakan di mahkamah pengguna. – Agensi


Pengantin ucap terima kasih sebagai lafaz ijab kabul
Oleh KOSMO!

12 Ogos 2022, 6:00 pm
JAKARTA – Sebuah klip video tular di media sosial Indonesia memaparkan seorang pengantin lelaki tersalah lafaz ijab kabul kerana terlalu berdebar semasa dinikahkan oleh bakal bapa mentuanya, lapor laman berita Wolipop.
Video majlis pernikahan itu dimuat naik dalam akaun Instagram @dagelan.
Rakaman memaparkan pengantin lelaki menundukkan kepala ketika bersalaman dengan jurunikah yang juga bakal bapa mentuanya.
Selepas jurunikah selesai membacakan mas kahwin, pengantin lelaki itu sebaliknya membalas dengan ucapan terima kasih.
“Saya nikahkan kamu dengan anak saya, Nurul Amalia dengan mas kahwin emas 20 gram beserta peralatan solat, dibayar tunai,” kata bapa pengantin perempuan.
“Bismillahirrahmanirrahim, terima kasih,” jawab pengantin lelaki itu.

Tetamu yang hadir dilihat terkejut, namun lalu ketawa menyaksikan insiden tersebut. Video berkenaan mendapat perhatian netizen di ruangan komen.
“Kurang taklimat,” kata seorang netizen.
“Saya boleh bayangkan betapa berdebarnya dia,” komen netizen lain. – Agensi


Dua maut rempuh treler, hanya rakan sekerja
Oleh OTHMAN YAHAYA

12 Ogos 2022, 5:40 pm
SIK – Dua mangsa yang maut selepas motosikal dinaiki merempuh belakang treler di Kilometer 103, Lebuh Raya Utara-Selatan di Sungai Petani dekat sini kelmarin bukan pasangan tunang, sebaliknya hanya rakan sekerja.
Dalam kejadian kira-kira pukul 10.55 malam itu, Anis Anisha Md. Ishak, 22, maut di lokasi kejadian manakala rakannya, Mohamad Fadhil Zil Ikram Mohamad Tarmizi, 19, pula meninggal dunia lima jam kemudian di Hospital Sultan Abdul Halim (HSAH) di Sungai Petani.
Menurut abang Anis Anisha, Ismu Azam Md. Ishak, dia terpaksa menjelaskan status sebenar adik keempatnya itu kerana tidak mahu disalah anggap tentang hubungan arwah dengan Mohamad Fadhil Zil Ikram.
“Kami menafikan hubungan mereka sebagai pasangan tunang kerana mereka baru berkawan sejak Mohamad Fadhil bekerja di tempat sama di Bayan Lepas, Pulau Pinang kira-kira sebulan lalu.
“Tambahan lagi kami sekeluarga masih lagi bersedih kerana kehilangan arwah.
“Kami tidak mahu pelbagai persepsi tidak benar tentang arwah diperkatakan orang ramai,” katanya ketika ditemui di rumah keluarganya di Kampung Masjid di Jeneri di sini hari ini.

Kata Sarjan Tentera Udara Diraja Malaysia (TUDM) Alor Setar itu lagi, dia bagi pihak keluarga turut mempersoalkan mengenai prosedur lalu lintas terutama di lorong kecemasan yang membabitkan kenderaan rosak terutama pada waktu malam. – KOSMO! ONLINE


Ops ATM berjaya peroleh RM2.4 juta nilai rampasan
Oleh MOHD RASDAN AHMAD

12 Ogos 2022, 5:52 pm
KUALA LUMPUR – Sebanyak 126 kes dengan jumlah RM2,413,569.93 nilai rampasan telah berjaya diperolehi hasil daripada Operasi ATM yang dilakukan di seluruh negara sejak 1 Julai 2022 sehingga semalam.
Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam berkata, jumlah rampasan tersebut diperolehi daripada hasil pemeriksaan di 16,562 premis seluruh negara.
“Operasi berkaitan harga ayam, telur dan minyak masak ini akan diteruskan dan saya juga ingin mengucapkan terima kasih kepada agensi-agensi penguat kuasa yang lain kerana terlibat sama.
“Antaranya agensi-agensi di sempadan dan juga agensi di tempat lain bagi memastikan kegiatan menyalahi undang-undang ini dapat dibanteras,” katanya ketika sidang akhbar Ops ATM di Gombak dekat sini hari ini.
Tambahnya, dalam operasi tersebut juga, sebanyak 31 peratus premis dikenal pasti telah meletakkan harga minyak masak dibawah paras yang telah ditetapkan oleh kerajaan manakala 68 peratus lagi mematuhi harga yang telah ditetapkan.
“Ini satu perkembangan yang baik, dalam tempoh sehingga semalam (11 Ogos) terdapat juga premis yang sanggup menjual harga minyak masak di bawah harga yang telah ditetapkan.

“Sehingga 11 Ogos juga, pihak kami menerima lapan aduan daripada orang ramai manakala empat premis telah didapati melakukan kesalahan iaitu dua di kelantan, satu di Sabah dan satu di Kuala Lumpur,” ujarnya.
Terdahulu, pada 8 Ogos lalu, harga maksimum runcit minyak masak kelapa sawit tulen dalam botol berat 5 kilogram (kg) telah ditetapkan pada harga RM34.70 di peringkat runcit di seluruh Negara meliputi Semenanjung, Sabah, Sarawak dan Labuan.
Turut ditentukan juga, harga maksimum runcit minyak masak kelapa sawit tulen dalam botol bagi 1 kg iaitu RM 7.70, 2 kg RM14.70 dan 3 kg RM21.70. – KOSMO! ONLINE.


Proton Wira bawa dua tong petrol hangus terbakar
Oleh ROHANA MOHD. NAWI

12 Ogos 2022, 6:25 pm
TUMPAT – Sebuah kereta membawa dua tong petrol yang diletakkan di tempat duduk belakang dipercayai secara tiba-tiba terbakar dalam kejadian di tepi jalan di Pasir Pekan di sini hari ini.
Dalam kejadian kira-kira pukul 11.40 pagi tadi itu, seorang saksi yang berada di tempat kejadian turut melecur dan kini menerima rawatan di Hospitsl Raja Perempuan Zainab II, Kota Bharu.
Bagaimanapun, pemandu kereta jenis Proton Wira yang terbakar itu gagal dikesan kerana tiada di tempat kejadian.
Ketua Cawangan Penyiasatan Kebakaran Jabatan Bomba dan Penyelamat Malaysia (JBPM) Kelantan, Penguasa Bomba Mohd. Farid Ismail berkata, pihaknya menerima panggilan kecemasan kira-kira pukul 11.48 pagi sebelum anggota dari dua buah balai bergegas ke lokasi kejadian.
Menurutnya, semasa tiba di tempat kejadian, api sedang marak membakar kereta terbabit sebelum anggota bomba mengambil masa selama 10 minit untuk memadam kebakaran.
“Pemeriksaan pasukan forensik mendapati dua tong mengandungi minyak petrol berada di tempat duduk penumpang belakang kereta terbabit.

“Berdasarkan maklumat, pemandu kereta itu menjalankan perniagaan kecil-kecilan menjual petrol di sekitar kawasan rumahnya. Kita tidak menolak kemungkinan bahawa petrol tersebut untuk jualan,” katanya ketika dihubungi Kosmo! hari ini.


Hujan lebat, ribut petir landa 8 negeri petang ini
Oleh KOSMO!

12 Ogos 2022, 4:42 pm
PETALING JAYA – Amaran ribut petir, hujan lebat dan angin kencang dijangka melanda beberapa kawasan di lapan negeri sehingga pukul 6 petang nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh Kuala Lumpur manakala beberapa kawasan di Perak, Pahang, Selangor, Negeri Sembilan, Johor, Sarawak serta Sabah.
“Di Perak melibatkan kawasan Batang Padang dan Muallim, di Pahang pula di kawasan Tanah Tinggi Cameron, Lipis, Raub dan Bentong manakala di Selangor di Kuala Selangor, Hulu Selangor, Klang, Gombak, Petaling dan Hulu Langat.
“Bagi Negeri Sembilan pula antara kawasan terjejas di Jelebu dan Seremban, di negeri Johor pula di Kluang, Mersing, Pontian, Kulai, Kota Tinggi dan Johor Bahru sementara di Sarawak hanya di Betong sahaja,” katanya di sini hari ini.
Tambahnya, cuaca tidak menentu di Sabah di kawasan Pedalaman (Beaufort dan Tambunan) dan Pantai Barat (Tuaran, Ranau dan Kota Belud).
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE.


[VIDEO]Wanita heret anak angkat diberkas
Oleh MOHD YUNUS YAKKUB

12 Ogos 2022, 3:52 pm
KUALA LANGAT – Perbuatan wanita mengheret anak angkatnya berusia 10 tahun atas jalan bagi memberi pengajaran kerana kanak-kanak itu didakwa kerap mencuri di Tanjung Sepat di sini membawa padah apabila dia ditahan hari ini.
Suspek yang berusia dalam lingkungan 60-an diberkas pada pukul 12.10 tengah malam tadi di rumahnya di Tanjung Sepat selepas insiden itu tular menerusi video berdurasi 33 saat.
Polis menerima laporan berhubung video tular tersebut semalam.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, siasatan awal mendapati kejadian berlaku ketika mangsa baru pulang dari sekolah dan masih memakai pakaian seragam.
Katanya, mangsa merupakan anak angkat suspek yang berdaftar dan tinggal bersamanya sejak kecil lagi.
“Siasatan mendapati punca kejadian disebabkan mangsa beberapa kali mencuri wang suspek. Tujuan wanita itu berbuat demikian supaya anak angkatnya tidak mengulangi perbuatan sama,” katanya dalam kenyataan hari ini.

Menurut beliau, kanak-kanak itu dihantar ke Hospital Banting di sini untuk mendapatkan rawatan dan disahkan mengalami kecederaan ringan di kepala.
Tambah Ahmad Ridhwan, semakan mendapati suspek tidak mempunyai sebarang rekod lampau.
“Wanita warga emas itu tidak direman kerana faktor umur dan mempunyai penyakit darah tinggi. Mangsa pula diserahkan kepada Jabatan Kebajikan Masyarakat (JKM),” ujarnya.
Kes disiasat mengikut Seksyen 31(1)(a) Akta Kanak-Kanak 2001 yang memperuntukkan hukuman penjara sehingga 10 tahun atau denda maksimum RM20,000 atau kedua-duanya. -KOSMO!ONLINE

View this post on Instagram

A post shared by Kosmo! Online | Akaun Rasmi (@kosmo_online)


KPM perhalusi tindakan bendung tingkah laku pendidik
Oleh LIYANA RAMLI

12 Ogos 2022, 4:14 pm
KAMPAR – Kementerian Pendidikan (KPM) akan memperhalusi tindakan untuk membendung tingkah laku warga pendidik yang tidak wajar dipertontonkan dalam media sosial di negara ini.
Timbalan Menteri Pendidikan 1, Datuk Dr. Mah Hang Soon berkata, pihaknya akan membuat kajian berkenaan video-video yang tular di laman sosial terutamanya yang melibatkan warga pendidik.
“Kami akan selidik video-video yang tular melibatkan guru-guru di bawah KPM, setelah memperhalusi video-video tersebut, barulah boleh mengambil tindakan yang sewajarnya.
“Pelbagai usaha akan sentiasa kita lakukan bagi memastikan kebaikan terhadap pelajar,” katanya kepada pemberita selepas hadir merasmikan Sambutan Ulang Tahun Ke-20 Universiti Tunku Abdul Rahman melancarkan Bamboo Pavilion di sini hari ini.
Hang Soon berkata, warga pendidik juga mestilah menggunakan platform tersebut dengan baik sehingga tidak menjatuhkan imej KPM.
“Dalam era sosial media ini, apa yang disampaikan akan menjadi tatapan khalyak ramai. Kadang kala, mungkin mereka (guru) tidak sedar video tersebut akan tular dan mendapat perhatian umum.

“Saya ingin menasihatkan warga pendidik supaya berhati-hati dalam memuat naik video dalam sosial media, gunakan media sosial ini dengan baik untuk menyampaikan maklumat yang bermanfaat serta menjadi contoh teladan yang baik kepada pelajar dan masyarakat,” katanya.- KOSMO! ONLINE


Pesawat nyaris langgar kepala orang ramai semasa mendarat
Oleh KOSMO!

12 Ogos 2022, 4:41 pm
ATHENS – Sebuah pesawat komersial meluncur cuma beberapa meter di atas kepala orang ramai semasa melakukan pendaratan di Pulau Skiathos, Greece, lapor akhbar Metro UK semalam.
Orang ramai yang terdiri daripada peminat kapal terbang, terkejut melihat pesawat milik penerbangan Wizz Air itu terbang begitu rendah di atas kepala mereka dan hampir melanggar pagar lapangan terbang.
Bentuk muka bumi Pulau Skiathos menyebabkan landasan di Lapangan Terbang Skiathos Alexandros Papadiamantis dibina sangat pendek sehingga juruterbang terpaksa menerbangkan pesawat pada ketinggian sangat rendah untuk mendarat.
Ini menyebabkan lokasi itu menjadi tempat popular untuk melihat pesawat dengan orang ramai cuba merakam gambar pada jarak dekat.
Terdapat papan tanda amaran melarang mereka berbuat demikian. Mereka yang berada di lokasi tersebut berbuat demikian atas risiko sendiri.
Bagaimanapun, orang ramai yang berada di lokasi kejadian terkejut apabila kejadian itu berlaku. Rakaman kejadian dimuat naik di laman perkongsian video YouTube.

Seorang pelawat segera bereda daripada laluan ketika pesawat berkenaan menghampirinya dengan bunyi enjin lantang kedengaran.
Topi seorang diterbangkan oleh angin pesawat, manakala penonton lain ditolak oleh angin kuat yang dihasilkan. – Agensi


Masih ada peniaga jual minyak masak 5kg lebih RM40
Oleh NOOR HASLIZA NUSI

12 Ogos 2022, 4:29 pm
GEORGE TOWN – Persatuan Pengguna Pulau Pinang (CAP) mengesan masih berlaku trend penjualan minyak masak botol lima kilogram (5kg) melebihi harga siling melibatkan beberapa premis di negeri ini.
Presidennya, Mohideen Abdul Kader berkata, tinjauan yang dilakukan pihaknya di pasar raya besar, pasar mini dan kedai runcit di daerah ini mendapati masih terdapat peniaga menjual minyak masak 5kg pada harga lama iaitu RM45.29.
Menurut beliau, tindakan itu jelas melanggar arahan Kementerian Perdagangan Dalam Negeri dan Hal Ehwal Pengguna (KPDNHEP) yang menetapkan harga siling RM34.70.
“Menerusi tinjauan itu, terdapat minyak masak botol 2kg dijual pada harga RM18.15 berbanding harga siling iaitu RM14.70.
“Pengusaha perniagaan terbabit memberi alasan mereka terpaksa menjual pada harga tinggi kerana perlu menghabiskan stok lama (yang dibeli dengan harga tinggi) sebelum keputusan penetapan harga siling dilaksanakan setiap bulan,” katanya dalam kenyataan di sini hari ini.
Sehubungan itu, CAP menggesa agar tindakan lebih tegas diambil pihak berkuasa ke atas peniaga atau pengusaha tidak bertanggungjawab agar mereka tidak mengeksploitasi pengguna.

Sementara itu, injauan Kosmo! di beberapa pasar raya mini dan kedai runcit di sini mendapati memang berlaku penjualan harga tinggi bagi minyak masak botol 5kg.
Pengusaha-pengusaha terbabit dilihat masih menampal harga lama RM39.20 dan RM41.80 bagi dua jenama minyak masak di rak barangan keperluan utama itu.
Baru-baru ini, kerajaan memutuskan harga maksimum bagi minyak masak sawit tulen tidak bersubsidi dalam botol 5kg ditetapkan pada harga RM34.70 berkuat kuasa 8 Ogos lalu. KOSMO! ONLINE


Tak sedap hati petanda ibu maut diseret treler
Oleh ASLIZA MUSA

12 Ogos 2022, 4:59 pm
TAPAH – Naluri seorang anak yang berasa tidak sedap hati selepas ibunya lambat mengambilnya untuk dihantar ke sekolah rupa-rupanya membawa khabar duka apabila wanita itu maut dalam kemalangan di Kilometer 57, Jalan Ipoh-Kuala Lumpur di sini pagi tadi.
Dalam kejadian pada pukul 7.15 pagi di atas jambatan Sungai Batang Padang, mangsa, Shahriza Ishak, 39, meninggal dunia akibat parah di kepala selepas diseret treler sejauh 10 meter.
Menurut suami mangsa, Abd. Aziz Ahmad, 52, kebimbangan itu disuarakan anaknya, Nur Shazwani, 17, ketika menghubunginya sewaktu bertugas sebagai pengawal keselamatan di Sekolah Menengah Sains Tapah.
Allahyarham Shahriza (belakang, kanan).
Katanya, dia cuba menenteramkan anak kedua daripada empat beradik itu dengan mengatakan isterinya mungkin mempunyai urusan lain menyebabkan dia lambat sampai ke rumah.
“Tidak lama kemudian, Nur Shazwani menghubungi saya semula dan memaklumkan isteri terlibat kemalangan.
“Ketika itu, kami masih lagi tidak tahu keadaan sebenar isteri. Saya segera pulang ke rumah untuk mengambil anak sebelum ke lokasi nahas.

Berita berkaitan: Wanita maut diseret treler
“Ketika sampai, saya lihat jasad isteri terbaring dengan keadaan ditutup plastik di atas jalan,” katanya ketika ditemui di pekarangan Unit Forensik Hospital Tapah di sini.
Menurut lelaki itu, lemah lututnya tatkala melihat keadaan isteri yang parah dengan kepala wanita itu berkecai.
“Rasa sebak tidak boleh digambarkan dan anak turut menangis melihat mayat ibunya,” katanya. – KOSMO! ONLINE.


Kastam rampas 28,000 liter minuman keras seludup
Oleh EDDY AQMAL MOHAMED HAMIDI

12 Ogos 2022, 5:05 pm
SEPANG – Sebanyak 66,000 tin dan botol minuman keras bernilai RM181,595.07 dirampas Jabatan Kastam Diraja Malaysia (JKDM) dalam satu serbuan ke atas sebuah gudang di Kampung Telok Gong dekat Pelabuhan Klang pada 2 Ogos lalu.
Penolong Ketua Pengarah (Penguatkuasaan) JKDM, Fazilah Ariff berkata, serbuan pada pukul 12 tengah hari itu dilakukan sepasukan pegawai JKDM susulan operasi risikan yang dilakukan pihaknya selama dua minggu.
“Menerusi serbuan itu, sejumlah 28,000 liter minuman keras bernilai RM181,595.07 disita melibatkan duti dan cukai sebanyak RM683,193.66.
“Ketika serbuan dilakukan, beberapa pekerja dilihat sedang memindahkan minuman keras ke dalam lori-lori kecil dan van sebelum dipercayai diedar ke pasaran,” katanya pada sidang akhbar di Pejabat Kastam Dengkil di sini, hari ini.
Menurut Fazilah, tiada tangkapan dilakukan sewaktu serbuan tersebut erana kesemua pekerja sempat melarikan diri sebaik melihat kehadiran pegawai JKDM.
“Pihak JKDM turut menyita sebuah lori kontena, dua buah lori tiga tan, sebuah lori satu tan dan sebuah van dengan nilai keseluruhan termasuk minuman keras RM1,249,788.73.

“Siasatan mendapati sebahagian minuman keras tersebut diimport dari luar negara serta ada yang bertanda ‘Malaysian Duty Not Paid (MDNP)’ yang jualannya hanya dibenarkan di tempat diwartakan sebagai bebas cukai sahaja,” katanya. -KOSMO! ONLINE.


Misteri wajah Penang Woman terungkai
Oleh SAFINA RAMLI

12 Ogos 2022, 4:40 pm
GEORGE TOWN – Misteri Penang Woman, rangka manusia berusia lebih 5,000 tahun yang ditemui di Tapak Arkeologi Guar Kepah, Kepala Batas lima tahun lalu kini terungkai selepas rupa bentuk wajahnya didedahkan hasil usaha pasukan penyelidik dari Universiti Sains Malaysia (USM).
Cetakan 3D wajah Penang Woman itu telah dibentuk dengan menggunakan kaedah Forensic Facial Approximation (FFA) berdasarkan tengkoraknya sebagaimana Perak Man.
Lakaran wajah Penang Woman yang siap sepenuhnya pada 5 Julai lalu itu dibuat menerusi kaedah 3D virtual reconstruction, oleh sekumpulan penyelidik USM dan pakar reka bentuk 3D dari Brazil, Cicero Moraes, individu yang sering menjadi rujukan dalam bidang pembinaan semula wajah forensik di negaranya.
Ahli pasukan penyelidik USM berkaitan Penang Woman, Shaiful Idzwan Shahidan berkata, pendedahan rupa bentuk wajah Penang Woman merupakan salah satu petunjuk penting yang menunjukkan lebih 5,000 tahun lalu berlaku percampuran dua kelompok ras pada ketika itu yang tinggal di kawasan Guar Kepah.
”Berdasarkan wajah Penang Woman kita dapati di Guar Kepah terdapat percampuran dari kelompok
Australomelanesoid (tipikal orang asli) dan Mongoloid.
”Berdasarkan kajian makmal daripada tulang dan tengkoraknya, beberapa maklumat diperoleh berkenaan Penang Woman iaitu dia berumur sekitar 30 hingga 35 tahun ketika mati, tinggi (150 hingga 152 sentimeter) dan diet utama adalah protein laut,” katanya di sini hari ini.- KOSMO! ONLINE


Peruntukan RM6.4 bilion projek infrastruktur di Kelantan
Oleh ROHANA ISMAIL

12 Ogos 2022, 4:04 pm
TUMPAT – Kerajaan memperuntukan sebanyak RM6.4 bilion untuk melaksanakan 54 projek infrastruktur dan bangunan di bawah Rancangan Malaysia Ke-12 (RMK-12) di Kelantan.
Menteri Kanan Kerja Raya, Datuk Seri Fadillah Yusof berkata, projek itu antaranya melibatkan Lebuh Raya Central Spine Road (CSR), Lebuh Raya Kota Bharu – Kuala Krai, jejambat dari Kota Bharu ke Wakaf Bharu dan projek naik taraf jalan Jeli-Kampung Reka Luar, Kuala Balah dekat Dabong.
Menurutnya, keseluruhan projek itu sedang dilaksanakan dan kebanyakannya sudah hampir siap.
“Pembinaan jejambat dari Kota Bharu ke Wakaf Bharu yang dijadual siap sepenuh pada Disember ini dengan status semasa 89.3 peratus siap melibatkan angaran kos keseluruhan RM105.5 juta.
“Projek tersebut sekali dapat mengurangkan kesesakan lalu lintas di Wakaf Bharu dan ia antara projek yang ditunggu-tunggu rakyat Kelantan,”katanya pada sidang akhbar selepas Program Jelajah Ftroadpedia Zon Timur 3.0 di tapak pembinaan jejambat Kota Bharu-Wakaf Bharu di sini hari ini.
Mengulas lanjut, menurut Fadillah, projek CSR yang sedang dibina turut diberi perhatian kerana ia berdepan cabaran dari segi perlaksanaan kontrak termasuk kenaikan kos, pekerja dan pendemik Covid 19.

“Kerja-kerja baik pulih jalan rosak dan lain-lain kerja dilaksanakan bermula Mei tahun lalu dan siap sepenuhnya empat bulan kemudian dengan kos RM6 juta.
“Selain itu, kerja pembaikan cerun di laluan Gua Musang-Cameron Highlands telah bermula pada Januari tahun lalu dan siap sepenuhnya pada bulan September dengan kos RM4.74 juta,” katanya. – KOSMO! ONLINE


Maut dalam perjalanan sertai perhimpunan Yamaha RXZ
Oleh MOHD AZLI ADLAN

12 Ogos 2022, 4:20 pm
HULU TERENGGANU – Hasrat seorang buruh untuk menyertai program bermotosikal Yamaha RXZ di Kuala Nerus esok tidak kesampaian apabila dia maut dalam kemalangan di Kilometer 397.6, Lebuh Raya Pantai Timur 2 berhampiran Ajil di sini hari ini.
Dalam kejadian pada pukul 3.30 pagi itu, mangsa, Mohd. Nazli Dasuki, 40, meninggal dunia akibat kecederaan parah di kepala.
Ketua Polis Daerah Hulu Terengganu, Deputi Superintendan Mohd. Adli Mad Daud berkata, sewaktu kejadian, penunggang motosikal Yamaha RXZ itu sedang berkonvoi bersama 18 rakannya yang turut menunggang motosikal jenis sama.
“Sebanyak empat kenderaan pacuan empat roda turut serta dalam konvoi tersebut dari Tanjung Karang, Selangor.
“Mereka dikatakan dalam perjalanan menyertai program Perhimpunan Rakan Motosikal RXZ 4.0 di Gong Badak, Kuala Nerus yang dijadual berlangsung esok (hari ini),” katanya di sini hari ini.
Mohd. Adli berkata, konvoi motosikal Yahama RXZ berkenaan dikatakan bergerak dari Tanjung Karang pada pukul 6 petang semalam.

Tambah beliau, sewaktu tiba di lokasi kejadian, motosikal ditunggangi Mohd. Nazli dikatakan tiba-tiba hilang kawalan lalu terjatuh.
“Mayat mangsa telah dihantar ke Unit Forensik Hospital Hulu Terengganu,” katanya. – KOSMO!


Masyarakat bukan Islam juga ‘protes’ acara separa telanjang – Idris
Oleh AMREE AHMAD

12 Ogos 2022, 3:47 pm
PUTRAJAYA – Masyarakat bukan Islam juga tidak menggemari persembahan jelik yang memaparkan aksi separa bertelanjang seperti yang tular di laman sosial baru-baru ini
Perkara itu didedahkan Menteri di Jabatan Perdana Menteri (Hal Ehwal Agama), Datuk Idris Ahmad ketika ditanya berhubung isu penampilan model seksi pada Minggu Fesyen Kedah di Alor Setar baru-baru ini.
“Ketika berada di Pulau Pinang beberapa hari lalu, ada seorang berbangsa Cina datang mengadu mengenai persembahan artis luar yang mencolok mata.
“Dia merupakan penduduk lama di Bukit Mertajam yang mana mereka sendiri berasa tidak selesa dan bangkit protes apabila ada pertunjukan berbaur lucah,” katanya.
Beliau berkata demikian selepas merasmikan projek ‘Wakaf Pertanian Bersepadu’ atau Laman Watani yang dilaksanakan anak syarikat milik penuh Yayasan Waqaf Malaysia di Presint 20, di sini hari ini.
Pada Isnin lalu, umat Islam di Malaysia gempar menerusi penularan foto seorang tetamu transgender berpakaian mencolok mata yang hadir di pusat beli-belah Aman Central, Alor Setar.

Ekoran insiden separa bogel itu, pihak berkuasa negeri Kedah memanggil penganjur acara tahunan tersebut kerana semakan awal mendapati mereka tidak memohon permit.- KOSMO! ONLINE


Duit dalam bank berbaki RM200 sahaja – Hazami
Oleh MOHAMMAD SHAHEMY AZMI

12 Ogos 2022, 3:40 pm
PETALING JAYA- Berdepan dengan cabaran pandemik Covid-19 yang melanda seluruh dunia termasuk Malaysia, penyanyi Hazami tidak terkecuali daripada berdepan kehilangan punca pendapatan sehingga terpaksa ‘ikat perut’.
Hazami atau nama lengkapnya Norkamal Hazami Ahmad memberitahu, duit simpanannya habis digunakan sehingga bayaran duit sewa rumahnya pernah tertunggak selama empat bulan gara-gara gara-gara tiada tawaran pekerjaan selama lebih dua tahun.
“Selama ini saya senyap. Ramai tidak tahu sewaktu pandemik melanda, saya bergelut dengan masalah kewangan. Selama empat bulan saya tidak dapat membayar duit sewa rumah.
“Saya tidak ada pekerjaan sepanjang pandemik sehinggalah pada awal tahun ini. Saya bukan jenis yang suka bercerita hal-hal sebegitu pada umum termasuk media,” katanya.
Ujar penyanyi berusia 47 tahun itu, dia sepatutnya boleh bergantung hidup menerusi pendapatan royalti menerusi karya-karya muzik yang pernah dihasilkan. Bagaimanpun ketika pandemik, berlaku masalah sistem sehingga menjejaskan pendapatan royaltinya.
“Cuba bayangkan saya tidak ada gaji tetap. Tiap-tiap bulan duit tak masuk. Asyik keluar sahaja. Duit simpanan saya habis digunakan.

“Pernah suatu hari, duit saya di dalam akaun bank cuma tinggal RM200. Tapi saya bernasib baik dibantu ahli keluarga dan adi–beradik yang sudi menghulurkan bantuan walaupun saya tidak meminta,” ujar Hazami.
Untuk meneruskan kehidupan ketika pandemik, pelantun lagu Tekad itu hampir menjual piano kesayangannya bagi demi perbelanjaan seharian.
“Sampai satu tahap, saya hampir menjual piano kesayangan saya. Menangis-nangis saya sebab sayangkan piano tersebut.
“Kalau dijual dapatlah juga duit antara RM2,800 hingga RM3,000. Tapi nasib baik saya tidak jadi menjualnya kerana tidak sanggup,” katanya kepada Kosmo! Online.
Ditemui usai sidang media program Terpaling Juara terbitan TV3 di Petaling Jaya Performing Arts Centre, semalam, Hazami bagaimanapun bersyukur apabila keadaannya kini kembali stabil apabila situasi ekonomi menjadi semakin pulih.
“Alhamdulillah. Saya sudah mula mendapat tawaran membuat persembahan sejak awal tahun sekitar bulan Februari lalu.
“Terbaharu, saya kini terlibat dengan program Terpaling Juara oleh TV3 dan bersyukur kerana sudah kembali bekerja,” jelasnya.
Hazami sebelum ini pernah hilang seketika dari radar seni hiburan tempatan sekitar tahun 2015 kerana mempunyai masalah kesihatan akibat menghidap diverticulum atau kantung darah pecah.
Keadaan tersebut menyebabkan penyanyi yang terkenal menerusi lagu Sonata Musim Salju itu mengalami sakit perut sehingga terpaksa menjalani pembedahan di sebuah hospital di ibu negara.
Malah khabar angin mengatakan penyanyi itu sudah meninggal dunia juga sempat menjadi tular dalam media sosial. – KOSMO! ONLINE


Mahkamah: Ibu tunggal didenda RM8,000 buat kenyataan jelik
Oleh NUZULSHAM SHAMSUDDIN

12 Ogos 2022, 3:43 pm
KUALA LUMPUR – Padah membuat kenyataan jelik mengenai majlis solat hajat di laman Facebook, seorang ibu tunggal dikenakan hukuman denda sebanyak RM8,000 oleh Mahkamah Sesyen di sini hari ini.
Hakim Nor Hasniah Ab Razak menjatuhi hukuman itu terhadap Hong Jia Ming, 34, selaku orang kena saman (OKS) selepas wanita itu mengaku bersalah atas pertuduhan yang disabitkan.
OKS membayar denda tersebut.
Jia Ming melalui profil Facebook Joyceanne Hong secara sedar membuat dan memulakan penghantaran komunikasi yang jelik sifatnya di ruang undian laman sosial itu dengan niat untuk menyakitkan hati orang lain.
Kesalahan dilakukan pada pukul 9.22 malam, 12 Mac 2020 dan hantaran itu dibaca pada pukul 12.41 tengah hari, 13 Mac di Masjid Muadz Bin Jabal, Wangsa Maju di sini.
Pendakwaan dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama.

Seksyen itu memperuntukkan hukuman denda sehingga RM50,000 atau penjara maksimum setahun atau kedua-duanya serta didenda RM1,000 bagi setiap hari kesalahan itu diteruskan selepas pensabitan.
Terdahulu peguam Haijan Omar merayu anak guamnya diberikan hukuman ringan dengan alasan mempunyai masalah jantung selain menyara seorang anak lelaki berusia sembilan tahun.
Menurutnya, hantaran itu disiarkan selama 24 jam tetapi dibuat untuk tatapan rakan-rakan Facebook OKS sahaja. – KOSMO! ONLINE


Agong terima kunjungan hormat TPM Qatar
12 Ogos 2022, 3:51 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima kunjungan hormat menghadap Timbalan Perdana Menteri merangkap Menteri Luar Qatar, Sheikh Mohammed Abdulrahman Al-Thani, di Istana Negara di sini hari ini.
Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, majlis menghadap itu adalah pertama kali buat Sheikh Mohammed yang kini dalam rangka lawatan rasmi ke Asia termasuk Malaysia.
Menurutnya, sesi yang berlangsung selama 30 minit bermula pukul 11 pagi tadi, Seri Paduka Baginda dan Sheikh Mohammed menyentuh berkenaan hubungan dua hala yang erat terjalin antara Malaysia dan Qatar sejak 1974.
“Kedua-dua pemimpin turut menyentuh berkenaan usaha pengukuhan perdagangan dan ekonomi antara kedua-dua negara ke tahap yang lebih tinggi termasuk cadangan peningkatan jalinan hubungan ke tahap perkongsian strategik di masa hadapan.
“Seri Paduka Baginda menzahirkan harapan dan mengalu-alukan syarikat-syarikat Qatar untuk terus mengembangkan perniagaan dan pelaburan di Malaysia termasuk dalam bidang pembangunan hartanah,” katanya dalam satu kenyataan di sini hari ini.
Tambahnya, Al-Sultan Abdullah turut menzahirkan bahawa Malaysia bersedia untuk bekerjasama rapat dengan Qatar dalam kerjasama pasca pandemik Covid-19 termasuk kerjasama dalam pembangunan vaksin, ubat antivirus dan perkongsian pengalaman, penyelidikan serta kepakaran.

Jelasnya, Qatar merupakan rakan dagangan keenam terbesar Malaysia dan destinasi eksport serta sumber import dalam kalangan negara-negara Asia Barat.
“Walaupun menghadapi cabaran ekonomi akibat pandemik Covid-19, jumlah perdagangan Malaysia dengan Qatar pada 2021 meningkat sebanyak 24.4 peratus kepada AS$634.2 juta (RM2.82 bilion).
“Jumlah eksport ke Qatar meningkat 31.9 peratus kepada AS$359 juta (RM1.6 bilion), manakala jumlah import dari Qatar meningkat 15.8 peratus kepada AS$275.1 juta (RM1.2 bilion),” ujarnya.
Dalam pada itu, Ahmad Fadil memberitahu, Sheikh Mohammed menyampaikan persilaan Kerajaan Qatar kepada Seri Paduka Baginda untuk berangkat menyaksikan Piala Dunia yang mana menyaksikan negara itu sebagai tuan rumah temasya sukan tersebut. – KOSMO! ONLINE


Mahkamah: Najib, Arul pinda laporan elak dikenakan tindakan sivil, jenayah
Oleh NUZULSHAM SHAMSUDDIN

12 Ogos 2022, 3:36 pm
KUALA LUMPUR – Saksi pendakwaan ke-16  memberitahu Mahkamah Tinggi di sini hari ini bahawa hasil siasatannya menunjukkan Datuk Seri Najib Tun Razak dan Arul Kanda Kandasamy meminda Laporan Pengauditan 1Malaysia Developement Berhad (1MDB).
Tindakan itu dibuat untuk melindungi mereka daripada dikenakan tindakan sivil atau jenayah berkaitan perjalanan operasi syarikat itu.
Penguasa Kanan Siasatan Suruhanjaya Pencegahan Rasuah Malaysia (SPRM), Haniff Lami 34, berkata siasatan yang dijalankan pada tahun 2018 itu juga menunjukkan Arul Kanda bersubahat dengan Najib untuk berbuat demikian bagi tujuan yang sama.
“Berdasarkan siasatan saya, tertuduh kedua (Najib) telah menggunakan kuasanya selaku Perdana Menteri dan Menteri Kewangan pada ketika itu dengan mengarahkan supaya Laporan Pengauditan 1MDB dipinda sebelum ia dapat dibentangkan di Jawatankuasa Kira-Kira Wang Negara (PAC) pada 24 Februari 2016. Bagi Arul Kanda Kandasamy (tertuduh pertama), dia telah bersubahat dengan Najib dalam kes ini.
“Hasil siasatan saya menunjukkan bahawa perkara itu dilakukan oleh kedua-dua tertuduh untuk melindungi diri mereka daripada sebarang tindakan sivil atau jenayah berkaitan dengan perjalanan operasi 1MDB,” katanya ketika membaca penyataan saksi dalam kes perbicaraan  di hadapan Hakim Mohamed Zaini Mazlan.
Dalam prosiding hari ini pendakwaan diwakili Datuk Seri Gopal Sri Ram dan Mohamad Mustafa P Kunyalam, manakala Najib dan Arul Kanda masing-masing diwakli peguam, Rahmat Hazlan dan Datuk N .Sivananthan.

Mengulas lanjut Haniff berkata, satu mesyuarat diadakan oleh Ali pada 24 Februari 2016 yang turut dihadiri Arul Kanda, susulan arahan daripada Najib dan hasilnya terdapat pindaan dibuat terhadap laporan membabitkan empat perkara.
Beliau berkata, perkara pertama ialah dua versi penyata kewangan 1MDB berbeza bagi 2014 disusuli perjanjian Country Groups Securities Thailand dengan ACME Time Limited (ACME).
“Dua lagi perkara ialah isu kehadiran Jho Low (ahli perniagaan dalam buruan, Low Taek Jho)  dan isu penangguhan penerbitan Nota Jangka Sederhana Islam (IMTN). Susulan mesyuarat itu, Laporan Pengauditan 1MDB dibentangkan di hadapan PAC pada 4 dan 7 Mac 2016 adalah laporan dipinda susulan arahan tertuduh kedua,” katanya.
Sementara itu ketika pemeriksaan balas oleh Rahmat pula, Haniff berkata, Najib dan Arul Kanda ditahan masing-masing pada 10 dan 11 Disember 2018 dan dirakam keterangan pada hari tangkapan.
Saksi itu juga bersetuju dengan cadangan peguam itu bahawa versi keterangan tertuduh perlu disiasat secara mendalam bagi menegakkan keadilan.
Perbicaraan bersambung lagi 18 Ogos ini.- KOSMO! ONLINE


Penunggang motosikal maut dirempuh lori
Oleh MOHD. HUSNI MOHD. NOOR

12 Ogos 2022, 2:57 pm
SEPANG – Seorang penunggang motosikal maut selepas dirempuh sebuah lori di Jalan Baru Dengkil menghala ke arah Salak Tinggi berhampiran Kota Warisan di sini, malam tadi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kejadian berlaku kira-kira pukul 10.30 malam sewaktu mangsa, seorang lelaki tempatan berusia 26 tahun sedang menunggang motosikal jenis Yamaha Y15 menghala susur keluar ke Cyberjaya.
“Siasatan awal mendapati, lori tersebut yang dipandu oleh seorang remaja lelaki berusia 18 tahun secara tiba-tiba telah mengubah haluan dari lorong kiri masuk ke lorong kanan menghala ke arah Dengkil sebelum merempuh mangsa.
“Susulan rempuhan tersebut, mangsa telah mengalami kecederaan parah pada beberapa bahagian badan dan disahkan meninggal dunia di lokasi kejadian,” katanya dalam kenyataan hari ini.
Menurut Wan Kamarul Azran, mayat mangsa seterusnya dibawa ke Hospital Serdang untuk dibedah siasat dan siasatan lanjut yang dilakukan mendapati pemandu lori berkenaan juga tidak mempunyai lesen memandu yang sah.
“Kes disiasat mengikut Seksyen 41(1) Akta Pengangkutan Jalan (APJ) 1987,” tegas beliau. – KOSMO! ONLINE


Usahawan mengaku tidak bersalah tipu RM1, 895,020 juta
Oleh NOOR HASLIZA NUSI

12 Ogos 2022, 2:53 pm
GEORGE TOWN – Seorang usahawan dihadapkan di dua Mahkamah Sesyen berasingan di sini hari ini atas lapan pertuduhan menipu seorang pengarah syarikat tembakau sehingga menyebabkan kerugian RM1,895,020 juta tiga tahun lalu.
Tertuduh, Chan Eng Leong, 48, bagaimanapun mengaku tidak bersalah atas kesemua pertuduhan yang dibacakan jurubahasa di hadapan Hakim Mohammad Khalid Abdul Karim dan Hakim Mazdi Abdul Hamid.
Mengikut pertuduhan, bapa kepada tiga cahaya mata itu didakwa telah menipu seorang pengarah sebuah syarikat tembakau dengan memperdayakan lelaki berusia 39 tahun itu untuk menyelesaikan kes cukai rokok dengan pihak Jabatan Kastam Diraja Malaysia (JKDM) dan Eksais Diraja Malaysia.
Tertuduh didakwa telah mendorong pengadu terbabit memindahkan saham syarikat dengan jumlah kesemuanya bernilai RM1,895,020 kepada syarikat miliknya di lokasi sama iaitu di No. 29, Green Hall di sini antara April, Jun dan Ogos 2019.
Tertuduh didakwa telah melakukan kesalahan yang boleh dihukum di bawah Seksyen 420 Kanun Keseksaan dengan membawa hukuman penjara maksimum 10 tahun, sebatan dan denda jika disabit bersalah.
Pendakwaan dikendalikan Timbalan Pendakwa Raya Muhammad Shahrezal Mohd. Shukri, Chew Qi Wei, Teh Li Siew dan Mohamad Nazri Abdul Rahim manakala tertuduh diwakili peguam R.S.N Rayer dan Arvend Rajan.

Terdahulu, pihak pendakwaan mencadangkan jaminan sebanyak RM100,000 bagi setiap pertuduhan yang dihadapi tertuduh.
Bagaimanapun, kedua-dua hakim mahkamah terbabit memutuskan wang jaminan dengan jumlah keseluruhannya sebanyak RM230,000 dengan seorang penjamin dan menetapkan 27 September depan sebagai sebutan semula kes.
Tertuduh kemudian dibenarkan membayar setengah daripada wang jaminan yang dikenakan terhadapnya hari ini dan bakinya pada Isnin ini.-KOSMO! ONLINE


Hujan lebat, ribut petir di 7 negeri petang ini
Oleh KOSMO!

12 Ogos 2022, 2:54 pm
PETALING JAYA – Amaran ribut petir, hujan lebat dan angin kencang dijangka melanda beberapa kawasan di tujuh negeri sehingga pukul 5 petang ini.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan beberapa kawasan di Perak, Pahang, Selangor, Negeri Sembilan, Johor, Sarawak serta Sabah.
“Bagi negeri Perak melibatkan kawasan Batang Padang dan Muallim, di Pahang pula, kawasan di Lipis, Raub dan Bentong manakala di Selangor di Hulu Selangor serta Hulu Langat.
“Di Negeri Sembilan kawasan yang terjejas di Jelebu, Seremban, Kuala Pilah dan Rembau, manakala Johor pula di Kluang, Mersing, Pontian, Kulai, Kota Tinggi dan Johor Bahru sementara di Sarawak pula melibatkan kawasan Samarahan, Miri (Marudi) dan Limbang (Limbang),” katanya hari ini.
Tambahnya, cuaca tidak menentu di Sabah di kawasan Pedalaman (Beaufort), Pantai Barat (Papar, Putatan, Penampang, Kota Kinabalu, Tuaran dan Kota Belud) dan Kudat (Kota Marudu).
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Kesilapan lampau bantu Scha lebih fokus
Oleh KOSMO!

12 Ogos 2022, 3:00 pm
TIDAK dinafikan semua insan dalam muka bumi ini tak terlepas dan lari daripada membuat kesilapan.
Begitu juga dengan mereka yang kini dilihat berjaya dalam bidang dan cabang yang dipilih termasuk perniagaan.
Perkara tersebut turut dilalui dan dirasai sendiri anak jati kelahiran Negeri Che Siti Wan Kembang yang mesra disapa sebagai Scha.
Kata Scha, dia juga tidak pernah terlepas daripada melakukan kesilapan dalam perniagaan dan menyifatkan jatuh bangun dalam bidang yang dipilih sebagai satu asam garam.
Memulakan bicara, wanita berusia 29 tahun itu berkata, minatnya dalam bidang fesyen memang sudah sebati dalam diri sejak dulu lagi.
Justeru, bermula daripada situ, dia memberanikan diri untuk hadir dengan pelbagai jenama fesyen tersendiri meliputi tudung, jubah, pakaian wanita, baju kurung dan sebagainya secara sekali gus.

“Ya minat berniaga itu memang sudah ada sejak dulu lagi sewaktu saya masih muda remaja. Seingat saya, saya mula berniaga lebih kurang tujuh ke lapan tahun lalu.
“Dengan hanya membantu menjual produk orang lain sampailah saya terfikir untuk ada jenama perniagaan fesyen sendiri.
“Alhamdulillah selepas beberapa tahun berniaga, pada tahun 2016 saya tekad untuk membuka sebuah kilang sendiri yang memfokuskan kepada pengeluaran dan jahitan,” katanya membuka bicara.

TIDAK sekadar menjual tudung dan membuat kerja-kerja pengeluaran, Scha turut bertindak selaku mentor dalam bidang fesyen sekali gus membantu para usahawan baharu untuk memiliki jenama sendiri.
Meneruskan cerita, Scha atau nama sebenarnya Nurul Syaza Fauzi berkata, kilangnya yang diberi nama kilangtudung.my itu bagaimanapun hanya sempat bertahan tidak sampai dua tahun.
Katanya, itu antara pengalaman pahit yang begitu mematangkan dirinya dan pada sama tidak pernah terlintas di fikirannya disebabkan kesilapan sendiri.
“Pada tahun 2016, saya dan suami pernah buka kilang fesyen dan ada 40 mesin untuk proses jahitan, tetapi hanya bertahan selama dua tahun disebabkan pasukan produksi yang kurang kuat dan silap saya sendiri yang begitu ‘ghairah’ untuk memiliki kilang sendiri.
“Tidak setakat itu, pengalaman yang kurang dan masih hijau dalam selok-belok perniagaan pun membuatkan kami tiada cara lain selain terpaksa menutup kilang tersebut daripada terus menanggung kerugian dan kos lain,” ujarnya.
Tambah Scha, pengalaman yang berlaku di depan matanya itu secara tidak langsung mendidik dan mengajar dirinya untuk lebih fokus pada hanya satu cabang perniagaan sahaja selepas ini.
SUAMI, Muhammad Ikhdhofi Zuhari merupakan tulang belakang dan sumber inspirasi Scha untuk terus berdaya saing dalam perniagaan yang diasaskan.
“Belajar daripada pengalaman dan silap lampau, kami tekad untuk buka semula kilang selepas dua tahun tutup dan kali ini lebih fokus kepada tudung sahaja.
“Kesilapan lampau yang kami lakukan, semua cabang fesyen kami campur adik dalam satu kilang termasuk tudung, jubah, telekung, baju kurung dan sebagainya.
“Tapi pengalaman tersebut sedikit sebanyak memang mematangkan kami untuk terus belajar dan menggali ilmu tentang bidang perniagaan,” katanya.
Menurut Scha yang turut bertindak sebagai pengarah urusan syarikat, dia bersyukur kerana perniagaan yang diasaskan dan pernah ‘tersungkur’ satu masa dahulu kini mampu bersaing dan berdaya maju.
“Alhamdulillah, syarikat saya yang diberi nama Miz Ricco Sdn.Bhd yang ditubuhkan sejak beberapa tahun lalu kini mampu berdiri semula hingga ke saat ini.
“Tidak sekadar mengeluarkan produk sendiri, kami juga membantu para usahawan fesyen yang berminat untuk mempunyai jenama tudung sendiri.
“Tidak sekadar menawarkan dan menyediakan mesin jahitan dan cetakan, kami di kilangtudung.my juga membantu anda semua untuk memasarkan produk selain latihan serta bimbingan berterusan,” katanya menutup bicara.
Untuk pendaftaran dan mereka yang berminat menjadi ejen atau pengedar, sila hubungi 019-712 9786 dan 014-211 6796 atau Instagram    @kilangtudung.my. – KOSMO! ONLINE


Malaysia kekal komited pergiat usaha konservasi gajah
Oleh MOHD. HUSNI MOHD. NOOR

12 Ogos 2022, 3:27 pm
PUTRAJAYA – Malaysia tahun ini, telah dikategorikan dalam Kategori B melibatkan perdagangan berkaitan gading gajah berdasarkan laporan Elephant Trade Information System (ETIS) tahun 2022.
Menteri Tenaga dan Sumber Asli, Datuk Seri Takiyuddin Hassan berkata, kategori itu menjadikan Malaysia berada di kedudukan yang lebih baik berbanding tahun 2019 di mana Malaysia berada di Kategori A iaitu kategori perdagangan haram gasing gajah yang amat membimbangkan.
Katanya, malah di peringkat antarabangsa, Malaysia serius dalam melaksanakan tindakan di bawah National Ivory Action Plan (NIAP) sebagai komitmen untuk membanteras rangkaian perdagangan haram gading gajah.
“Kementerian melalui Jabatan Perlindungan Hidupan Liar dan Taman Negara (Perhilitan) memandang serius keperluan untuk memastikan kelangsungan hidup gajah serta komited dalam mempergiatkan usaha konservasi gajah dan habitatnya.
“Antara tindakan diambil termasuklah mengukuhkan keberkesanan perundangan dengan meminda Akta 716 dan melaksanakan penguatkuasaan bersepadu bagi membanteras pencerobohan, pembalakan haram serta pemburuan hidupan liar,” katanya dalam kenyataan bersempena Hari Gajah Sedunia yang disambut setiap 12 Ogos, hari ini.
Takiyuddin berkata, populasi gajah di Semenanjung Malaysia dianggarkan sebanyak 1,220 hingga 1,680 ekor dengan taburan populasi di tujuh buah negeri iaitu Kedah, Perak, Johor, Negeri Sembilan, Pahang, Terengganu dan Kelantan.-KOSMO! ONLINE


Liga Super: Negeri Sembilan terus garang atasi PJ City
Oleh KOSMO!

13 Ogos 2022, 11:27 pm
PETALING JAYA – Negeri Sembilan terus mempamerkan aksi cemerlang ketika meraih kemenangan keempat berturut-turut dalam saingan Liga Super apabila menewaskan Petaling Jaya City 2-0 di Stadium Majlis Bandaraya Petaling Jaya, sebentar tadi.
PJ City harus menyalahkan diri sendiri kerana sering dipalit kesilapan berulang sekali gus berjaya dimanfaatkan Gustavo Almeida yang meledak kedua-dua gol skuad Hoben Jang Hoben.
Kemenangan itu terus mengukuhkan kedudukan Negeri Sembilan di tempat ketiga Liga Super dengan 32 mata, hanya dipisahkan dua mata berbanding Sabah di tangga kedua.
Terdahulu, kesilapan kapten PJ City, Raffi Nagoorgani yang lewat mengeluarkan bola daripada kawasan bahaya mengundang padah apabila cubaannya menghantar bola kepada penjaga gol, Kalamullah Al-Hafiz Mat Rowi berjaya dipintas Almeida untuk membuka jaringan pada minit ke-11.
Sekalipun cuba bangkit, pertahanan Negeri Sembilan nyata memiliki keyakinan lebih baik dan kekal berdisiplin setiap kali berdepan gerakan yang diatur PJ City.
Kecenderungan pemain PJ City melakukan tolakan ke belakang dan terus melakukan kesilapan nyata merencatkan usaha memburu gol penyamaan, sebaliknya minit ke-62, Almeida sekali lagi mempamerkan aksi berbisa untuk menyempurnakan lorongan menarik daripada Omid Nazari.

Memasuki masa tambahan, Almeida hampir melengkapkan hatrik tetapi tampanan dilakukannya berjaya dikeluarkan oleh Leslee Nathan Jesunathan sebelum bola melintasi garisan gol. – KOSMO! ONLINE


5 pekerja kontrak ditahan bantu siasatan kes samun
Oleh EDDY AQMAL MOHAMED HAMIDI

13 Ogos 2022, 10:58 pm
PUTRAJAYA – Seramai lima lelaki pekerja kontrak membuat pagar ditahan polis bagi membantu siasatan dua kejadian samun bersenjatakan parang di Presint 11 di sini Khamis lalu.
Ketua Polis Daerah (IPD) Putrajaya, Asisten Komisioner A. Asmadi Abdul Aziz berkata, kejadian pertama berlaku di Jalan P11 B kira-kira pukul 3.55 pagi apabila sebuah rumah dimasuki dua lelaki bertopeng dan mengacukan parang kepada pemilik rumah berusia 42 tahun.
“Ketika mangsa sedang tidur seorang diri di bilik tidur utama, suspek bertopeng telah membuka lampu dan mengacukan parang kepadanya sebelum mengikat kedua ibu jarinya menggunakan ‘cabletie’ dan mengarahkan mangsa menyerahkan dompet yang mengandungi wang tunai RM200.
“Suspek turut menyelongkar rumah mangsa dan melarikan dua bentuk cincin, seutas gelang tangan dan subang dengan anggaran kerugian RM1,500 sebelum melarikan diri tidak lama kemudian,” katanya ketika dihubungi hari ini.
Difahamkan ketika kejadian mangsa berada di rumah bersama tiga anak manakala isterinya tinggal di asrama sebuah universiti kerana sedang melanjutkan pengajian.
Menurut A. Asmadi, kejadian kedua pula berlaku selang sehari pada pukul 4.50 pagi di sebuah kediaman milik warga emas berusia 66 tahun di Jalan P11/1 yang memaklumkan rumahnya dicerobohi dua individu bertopeng bersenjatakan parang.

“Mangsa memaklumkan dia mengalami kerugian sebanyak RM20,000 apabila barang kemas dan wang tunai berjumlah RM6,500 dilarikan suspek,” ujar beliau.
Tambah beliau, kejadian tersebut dipercayai didalangi oleh kumpulan digelar Geng Rantau warga Indonesia dan susulan laporan yang diterima pihak polis telah menahan tiga lelaki Indonesia dan dua lelaki tempatan bagi membantu siasatan.
“Kesemua suspek berusia 29 hingga 44 tahun yang bekerja sebagai pekerja kontrak membuat pagar di Saujana Hijau di sini direman tujuh hari sehingga 18 Ogos ini bagi membantu siasatan.
“Kes disiasat mengikut Seksyen 395 dan Seksyen 397 Kanun Keseksaan,” tegas beliau.- KOSMO! ONLINE